title: Regolament ta' Implimentazzjoni tal-Kummissjoni (UE) Nru 668/2014 tat- 13 ta' Ġunju 2014 li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

text:
                  19.6.2014

                  MT

                  Il-Ġurnal Uffiċjali tal-Unjoni Ewropea

                  L 179/36

            REGOLAMENT TA' IMPLIMENTAZZJONI TAL-KUMMISSJONI (UE) Nru 668/2014
      tat-13 ta' Ġunju 2014
      li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta' Novembru 2012 dwar skemi tal-kwalità għal prodotti agrikoli u oġġetti tal-ikel (1), u b'mod partikolari t-tieni subparagrafu tal-Artikolu 7(2), l-Artikolu 11(3), it-tieni subparagrafu tal-Artikolu 12(7), it-tieni subparagrafu tal-Artikolu 19(2), l-Artikolu 22(2), it-tieni subparagrafu tal-Artikolu 23(4), l-Artikolu 44(3), it-tieni subparagrafu tal-Artikolu 49(7), it-tieni subparagrafu tal-Artikolu 51(6), it-tieni subparagrafu tal-Artikolu 53(3) u t-tieni subparagrafu tal-Artikolu 54(2) tiegħu,
      Billi:

                  (1)

                  Ir-Regolament (UE) Nru 1151/2012 irrevoka u ssostitwixxa r-Regolamenti tal-Kunsill (KE) Nru 509/2006 tal-20 ta' Marzu 2006 dwar prodotti agrikoli u oġġetti tal-ikel bħala speċjalitajiet tradizzjonali garantiti (2) u (KE) Nru 510/2006 tal-20 ta' Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (3). Ir-Regolament (UE) Nru 1151/2012 jagħti s-setgħa lill-Kummissjoni sabiex tadotta atti ddelegati u ta' implimentazzjoni. Sabiex jiġi żgurat il-funzjonament bla xkiel tal-iskemi tal-kwalità għall-prodotti agrikoli u l-oġġetti tal-ikel fil-qafas legali l-ġdid, għandhom jiġu adottati ċerti regoli permezz ta' tali atti. Ir-regoli l-ġodda għandhom jissostitwixxu r-regoli ta' implimentazzjoni tar-Regolamenti tal-Kummissjoni (KE) Nru 1898/2006 tal-14 ta' Diċembru 2006 li jistipula regoli dettaljati għall-implimentazzjoni tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u tal-ikel (4) u (KE) Nru 1216/2007 tat-18 ta' Ottubru 2007 li jistipula regoli dettaljati għall-implimentazzjoni tar-Regolament tal-Kunsill (KE) Nru 509/2006 dwar prodotti agrikoli u prodotti tal-ikel bħala speċjalitajiet tradizzjonali garantiti (5). Dawk ir-Regolamenti huma rrevokati mir-Regolament Iddelegat tal-Kummissjoni (UE) Nru 664/2014 tat-18 ta' Diċembru 2014 li jissupplimenta r-Regolament (UE) Nru 1151/2012 tal-Parlament Ewropew u tal-Kunsill fir-rigward tat-twaqqif tas-simboli tal-Unjoni għal denominazzjonijiet protetti ta' oriġini, indikazzjonijiet ġeografiċi protetti u speċjalitajiet tradizzjonali garantiti u fir-rigward ta' ċerti regoli dwar il-provvista, ċerti regoli proċedurali u ċerti regoli tranżitorji addizzjonali (6).

                  (2)

                  Għandhom jiġu stipulati regoli speċifiċi li jikkonċernaw l-użu ta' karattri lingwistiċi għal denominazzjoni protetta ta' oriġini, indikazzjoni ġeografika protetta u speċjalità tradizzjonali garantita, kif ukoll it-traduzzjonijiet tal-pretensjoni li takkumpanja speċjalità tradizzjonali garantita sabiex jiġi żgurat li l-operaturi u l-konsumaturi fl-Istati Membri kollha jkunu jistgħu jaqraw u jifhmu tali ismijiet u pretensjonijiet.

                  (3)

                  Iż-żona ġeografika tad-denominazzjonijiet protetti ta' oriġini u l-indikazzjonijiet ġeografiċi protetti għandhom jiġu definiti fl-ispeċifikazzjoni tal-prodott b'mod preċiż u ddettaljat li ma jippreżenta ebda ambigwità sabiex il-produtturi, l-awtoritajiet kompetenti u l-korpi ta' kontroll ikunu jistgħu joperaw fuq bażi ċerta u affidabbli.

                  (4)

                  Għandu jiġi stabbilit obbligu li jiġu inklużi regoli dettaljati dwar l-oriġini u l-kwalità tal-għalf fl-ispeċifikazzjonijiet tal-prodott ta' prodotti li joriġinaw mill-annimali, li l-ismijiet tagħhom jiġu rreġistrati bħala denominazzjonijiet protetti ta' oriġini sabiex tiġi garantita l-kwalità uniformi tal-prodott u sabiex jiġi armonizzat il-mod ta' kif jiġu abbozzati dawk ir-regoli.

                  (5)

                  L-ispeċifikazzjoni tal-prodott għal denominazzjonijiet protetti ta' oriġini u l-indikazzjonijiet ġeografiċi protetti għandhom jinkludu l-miżuri meħuda sabiex jiġi żgurat li l-prodott joriġina miż-żona ġeografika definita, kif imsemmi fil-punt (d) tal-Artikolu 7(1) tar-Regolament (UE) Nru 1151/2012. Dawk il-miżuri għandhom ikunu ċari u ddettaljati sabiex jippermettu li jiġu rintraċċati l-prodott, il-materja prima, l-għalf u oġġetti oħrajn li jkunu ġejjin miż-żona ġeografika definita.

                  (6)

                  Fir-rigward tal-applikazzjonijiet għar-reġistrazzjoni ta' isem jew għall-approvazzjoni ta' emenda li tkopri prodotti distinti, jeħtieġ li jiġi definit f'liema każijiet il-prodotti li jġorru l-istess isem irreġistrat jitqiesu bħala prodotti distinti. Sabiex jiġi evitat li l-prodotti li ma jikkonformawx mar-rekwiżiti għall-ismijiet ta' oriġini u għall-indikazzjonijiet ġeografiċi msemmija fl-Artikolu 5(1) u (2) tar-Regolament (UE) Nru 1151/2012 jiġu kkummerċjalizzati bl-użu ta' isem irreġistrat, għandha tintwera l-konformità mar-rekwiżiti għar-reġistrazzjoni għal kull prodott distint kopert minn applikazzjoni.

                  (7)

                  L-ippakkjar ta' prodott agrikolu jew ta' oġġett tal-ikel jew l-operazzjonijiet li jikkonċernaw il-preżentazzjoni tiegħu, bħal tqattigħ jew ħakk, ristretti għal żona ġeografika definita, jikkostitwixxu restrizzjoni fuq il-moviment ħieles tal-merkanzija u l-libertà li jiġu pprovduti servizzi. Fid-dawl tal-każistika tal-Qorti tal-Ġustizzja tal-Unjoni Ewropea, tali restrizzjonijiet jistgħu jiġu imposti biss jekk ikunu meħtieġa, proporzjonati u kapaċi jżommu r-reputazzjoni tal-indikazzjoni ġeografika jew id-denominazzjoni ta' oriġini. Kif imsemmi fil-punt (e) tal-Artikolu 7(1) tar-Regolament (UE) Nru 1151/2012, għandhom jiġu pprovduti ġustifikazzjonijiet speċifiċi tal-prodotti għal tali restrizzjonijiet.

                  (8)

                  Għall-funzjonament bla xkiel tas-sistema, għandhom jiġu speċifikati l-proċeduri għall-applikazzjonijiet, il-proċeduri ta' oppożizzjoni, l-emendi u l-kanċellazzjonijiet.

                  (9)

                  Bil-għan li jiġu żgurati proċeduri effikaċi u uniformi, għandhom jiġu pprovduti formoli li jikkonċernaw l-applikazzjonijiet, il-proċeduri ta' oppożizzjoni, l-emendi, il-kanċellazzjonijiet kif ukoll formoli li jikkonċernaw il-pubblikazzjoni ta' dokumenti uniċi għall-ismijiet li kienu rreġistrati qabel il-31 ta' Marzu 2006.

                  (10)

                  Għall-finijiet ta' ċertezza legali, għandhom jiġu speċifikati b'mod ċar il-kriterji għall-identifikazzjoni tad-data tas-sottomissjoni ta' applikazzjoni għar-reġistrazzjoni u tas-sottomissjoni ta' applikazzjoni għal emenda.

                  (11)

                  Għandu jiġi stabbilit limitu għat-tul ta' dokumenti waħdanin sabiex ikun hemm proċess aktar issimplifikat u għall-ħtiġijiet ta' standardizzazzjoni.

                  (12)

                  Għandhom jiġu adottati regoli speċifiċi dwar id-deskrizzjoni tal-prodott u tal-metodu ta' produzzjoni għall-ħtiġijiet ta' standardizzazzjoni. Sabiex tkun tista' ssir eżaminazzjoni faċli u malajr tal-applikazzjonijiet għar-reġistrazzjoni ta' isem jew għall-approvazzjoni ta' emenda, id-deskrizzjoni tal-prodott u tal-metodu ta' produzzjoni għandha tinkludi biss l-elementi rilevanti u komparabbli. Għandhom jiġu evitati kwalunkwe repetizzjonijiet, rekwiżiti impliċiti u partijiet żejda.

                  (13)

                  Għall-finijiet taċ-ċertezza legali, għandhom jiġu ffissati skadenzi li jikkonċernaw il-proċedura ta' oppożizzjoni, filwaqt li jiġu stabbiliti l-kriterji għall-identifikazzjoni tad-dati tal-bidu ta' dawk l-iskadenzi.

                  (14)

                  Għall-finijiet tat-trasparenza, l-informazzjoni li tikkonċerna l-applikazzjonijiet għal emenda u t-talbiet għal kanċellazzjoni li jridu jiġu ppubblikati skont l-Artikolu 50(2) tar-Regolament (UE) Nru 1151/2012 għandha tkun eżawrjenti.

                  (15)

                  Għall-finijiet ta' normalizzazzjoni u simplifikazzjoni, il-forma elettronika għandha tkun l-uniku mezz ta' komunikazzjoni permessa għat-trasmissjoni tal-applikazzjonijiet, l-informazzjoni u d-dokumenti.

                  (16)

                  Għandhom jiġu stabbiliti r-regoli dwar l-użu ta' simboli u indikazzjonijiet fuq il-prodotti kkummerċjalizzati taħt denominazzjonijiet protetti ta' oriġini, indikazzjonijiet ġeografiċi protetti jew speċjalitajiet tradizzjonali garantiti, inkluż dwar il-verżjonijiet lingwistiċi xierqa li għandhom jintużaw.

                  (17)

                  Għandhom jiġu ċċarati r-regoli dwar l-użu ta' ismijiet irreġistrati b'assoċjazzjoni mas-simboli, mal-indikazzjonijiet jew mal-abbrevjazzjonijiet korrispondenti, kif imsemmi fl-Artikolu 12(3) u (6) u fl-Artikolu 23(3) tar-Regolament (UE) Nru 1151/2012.

                  (18)

                  Sabiex tiġi żgurata l-protezzjoni uniformi tal-indikazzjonijiet, tal-abbrevjazzjonijiet u tas-simboli u sabiex titqajjem kuxjenza pubblika dwar l-iskemi tal-kwalità tal-Unjoni, għandhom jiġu stabbiliti regoli dwar l-użu ta' indikazzjonijiet, abbrevjazzjonijiet u simboli fil-mezzi tax-xandir jew fir-reklamar b'konnessjoni ma' prodotti li jiġu mmanifatturati b'konformità mal-iskema tal-kwalità rispettiva.

                  (19)

                  Għandhom jiġu adottati regoli dwar il-kontenut u l-forma tar-Reġistru ta' denominazzjonijiet protetti ta' oriġini, indikazzjonijiet ġeografiċi protetti u speċjalitajiet tradizzjonali garantiti bil-għan li jiġu żgurati t-trasparenza u ċ-ċertezza legali.

                  (20)

                  Il-miżuri previsti f'dan ir-Regolament huma konformi mal-opinjoni tal-Kumitat għall-Politika dwar il-Kwalità tal-Prodotti Agrikoli,

            ADOTTAT DAN IR-REGOLAMENT:
      Artikolu 1
      Regoli speċifiċi għal isem
      1.   Id-denominazzjoni protetta ta' oriġini, indikazzjoni ġeografika protetta jew speċjalità tradizzjonali garantita għandhom jiġu rreġistrati fil-kitba oriġinali tagħhom. Meta l-kitba oriġinali ma tkunx f'karattri Latini, għandha tiġi rreġistrata traskrizzjoni bil-karattri Latini flimkien mal-isem fil-kitba oriġinali tiegħu.
      2.   Meta l-isem ta' speċjalità tradizzjonali garantita jkun akkumpanjat mill-pretensjoni msemmija fl-Artikolu 18(3) tar-Regolament (UE) Nru 1151/2012 u dik il-pretensjoni tkun trid tiġi tradotta fil-lingwi uffiċjali l-oħrajn, tali traduzzjonijiet għandhom jiġu inklużi fl-ispeċifikazzjoni tal-prodott.
      Artikolu 2
      Definizzjoni taż-żona ġeografika
      Fir-rigward tad-denominazzjonijiet protetti ta' oriġini u l-indikazzjonijiet ġeografiċi protetti, iż-żona ġeografika għandha tiġi definita b'mod preċiż li ma jippreżenta ebda ambigwità, b'referenza kemm jista' jkun possibbli għall-konfini fiżiċi jew amministrattivi.
      Artikolu 3
      Regoli speċifiċi dwar l-għalf
      L-ispeċifikazzjoni ta' prodott li ġej mill-annimali, li l-isem tiegħu huwa rreġistrat bħala denominazzjoni protetta ta' oriġini, għandha tinkludi regoli dettaljati dwar l-oriġini u l-kwalità tal-għalf.
      Artikolu 4
      Prova tal-oriġini
      1.   L-ispeċifikazzjoni ta' prodott għal denominazzjoni protetta ta' oriġini jew indikazzjoni ġeografika protetta għandha tidentifika l-proċeduri li għandu jkollhom fis-seħħ l-operaturi fir-rigward tal-prova tal-oriġini li tikkonċerna l-prodott, il-materja prima, l-għalf u oġġetti oħrajn li, skont l-ispeċifikazzjoni tal-prodott, għandhom ikunu ġejjin miż-żona ġeografika definita.
      2.   L-operaturi għandhom ikunu jistgħu jidentifikaw:

                  (a)

                  il-fornitur, il-kwantità u l-oriġini tal-lottijiet kollha ta' materja prima u/jew prodotti rċevuti;

                  (b)

                  il-benefiċjarju, il-kwantità u d-destinazzjoni tal-prodotti fornuti;

                  (c)

                  il-korrelazzjoni bejn kull lott ta' inputs imsemmija fil-punt (a) u kull lott ta' outputs imsemmija fil-punt (b).

            Artikolu 5
      Deskrizzjoni ta' bosta prodotti distinti
      Meta l-applikazzjoni għal reġistrazzjoni ta' isem jew l-approvazzjoni ta' emenda tiddeskrivi bosta prodotti distinti li huma intitolati sabiex jużaw dak l-isem, il-konformità mar-rekwiżiti għar-reġistrazzjoni għandha tintwera separatament għal kull prodott bħal dan.
      Għall-finijiet ta' dan l-Artikolu, “prodotti distinti” tfisser prodotti li, għalkemm jużaw l-istess isem irreġistrat, ivarjaw minn xulxin meta jitpoġġew fis-suq jew jitqiesu bħala prodotti differenti mill-konsumaturi.
      Artikolu 6
      Ir-rekwiżiti proċedurali għall-applikazzjonijiet għal reġistrazzjoni
      1.   Id-dokument uniku ta' denominazzjoni protetta ta' oriġini jew ta' indikazzjoni ġeografika protetta li ssir referenza għalih fil-punt (c) tal-Artikolu 8(1) tar-Regolament (UE) Nru 1151/2012 għandu jinkludi l-informazzjoni mitluba fl-Anness I għal dan ir-Regolament. Dan id-dokument għandu jitfassal skont il-formola prevista f'dak l-Anness. Huwa għandu jkun konċiż u ma jaqbiżx l-2 500 kelma, għajr f'każijiet li jkunu debitament ġustifikati.
      Ir-referenza għall-pubblikazzjoni tal-ispeċifikazzjoni tal-prodott inkluża fid-dokument uniku għandha twassal għall-verżjoni tal-ispeċifikazzjoni tal-prodott kif proposta.
      2.   L-ispeċifikazzjoni tal-prodott ta' speċjalità tradizzjonali garantita msemmija fl-Artikolu 19 tar-Regolament (UE) Nru 1151/2012 għandha tinkludi l-informazzjoni mitluba fl-Anness II għal dan ir-Regolament. Hija għandha titfassal skont il-formola prevista f'dak l-Anness.
      3.   Id-data tas-sottomissjoni ta' applikazzjoni għandha tkun id-data li fiha tintbagħat l-applikazzjoni lill-Kummissjoni b'mezzi elettroniċi. Il-Kummissjoni għandha tibgħat irċevuta tal-kunsinna.
      Artikolu 7
      Regoli speċifiċi għad-deskrizzjoni tal-prodott u tal-metodu tal-produzzjoni
      1.   Id-dokument uniku għal applikazzjoni għar-reġistrazzjoni ta' denominazzjoni protetta ta' oriġini jew ta' indikazzjoni ġeografika protetta msemmi fil-punt (c) tal-Artikolu 8(1) tar-Regolament (UE) Nru 1151/2012 għandu jidentifika l-prodott billi juża d-definizzjonijiet u l-istandards użati komunement għal dak il-prodott.
      Id-deskrizzjoni għandha tiffoka fuq l-ispeċifiċità tal-prodott li jġorr l-isem li għandu jiġi rreġistrat, billi tuża l-unitajiet tal-kejl u t-termini komuni jew tekniċi ta' tqabbil, mingħajr ma tinkludi l-karatteristiċi tekniċi inerenti għall-prodotti kollha ta' dak it-tip u r-rekwiżiti legali obbligatorji relatati applikabbli għall-prodotti kollha ta' dak it-tip.
      2.   Id-deskrizzjoni tal-prodott għal speċjalità tradizzjonali garantita msemmija fil-punt (b) tal-Artikolu 19(1) tar-Regolament (UE) Nru 1151/2012 għandha ssemmi biss il-karatteristiċi meħtieġa għall-identifikazzjoni tal-prodott u tal-karatteristiċi speċifiċi tiegħu. Hija ma għandhiex tirrepeti l-obbligi ġenerali u, b'mod partikolari, il-karatteristiċi tekniċi li huma inerenti għall-prodotti kollha ta' dak it-tip u r-rekwiżiti legali obbligatorji relatati.
      Id-deskrizzjoni tal-metodu ta' produzzjoni msemmi fil-punt (c) tal-Artikolu 19(1) tar-Regolament (UE) Nru 1151/2012 għandha tinkludi biss il-metodu ta' produzzjoni fis-seħħ. Il-prattiki storiċi għandhom jiġu inklużi biss jekk ikunu għadhom qegħdin jiġu segwiti. Għandu jiġi deskritt biss il-metodu li huwa meħtieġ għall-kisba tal-prodott speċifiku u dan għandu jsir b'tali mod li jippermetti r-riproduzzjoni tal-prodott kullimkien.
      L-elementi ewlenin li jagħtu prova tal-karattru tradizzjonali tal-prodott għandhom jinkludu l-elementi ewlenin li baqgħu ma nbidlux, b'referenzi preċiżi u stabbiliti sewwa.
      Artikolu 8
      Applikazzjonijiet konġunti
      Għandha tiġi sottomessa applikazzjoni konġunta msemmija fl-Artikolu 49(1) tar-Regolament (UE) Nru 1151/2012 lill-Kummissjoni minn Stat Membru kkonċernat, jew minn grupp applikant f'pajjiż terz ikkonċernat, direttament jew permezz tal-awtoritajiet ta' dak il-pajjiż terz. Din għandha tinkludi d-dikjarazzjoni msemmija fil-punt (c) tal-Artikolu 8(2) jew fil-punt (b) tal-Artikolu 20(2) tar-Regolament (UE) Nru 1151/2012 mill-Istati Membri kollha kkonċernati. Ir-rekwiżiti stipulati fl-Artikoli 8 u 20 tar-Regolament (UE) Nru 1151/2012 għandhom jiġu ssodisfati fl-Istati Membri u l-pajjiżi terzi kollha kkonċernati.
      Artikolu 9
      Ir-regoli proċedurali għall-proċeduri ta' oppożizzjoni
      1.   Għall-finijiet tal-Artikolu 51(2) tar-Regolament (UE) Nru 1151/2012, għandha titfassal dikjarazzjoni raġunata ta' oppożizzjoni skont il-formola stabbilita fl-Anness III għal dan ir-Regolament.
      2.   Il-perjodu ta' tliet xhur imsemmi fl-ewwel subparagrafu tal-Artikolu 51(3) tar-Regolament (UE) Nru 1151/2012 għandu jibda mid-data li fiha tintbagħat l-istedina b'mezzi elettroniċi lill-partijiet interessati sabiex jintlaħaq ftehim bejniethom.
      3.   In-notifika msemmija fl-Artikolu 5 tar-Regolament Iddelegat (UE) Nru 664/2014 u l-komunikazzjoni tal-informazzjoni li għandha tiġi pprovduta lill-Kummissjoni skont it-tieni subparagrafu tal-Artikolu 51(3) tar-Regolament (UE) Nru 1151/2012 għandhom isiru fi żmien xahar minn tmiem il-konsultazzjonijiet skont il-formola stabbilita fl-Anness IV għal dan ir-Regolament.
      Artikolu 10
      Ir-rekwiżiti proċedurali għall-emendi għal speċifikazzjoni ta' prodott
      1.   L-applikazzjonijiet għall-approvazzjoni ta' emenda għall-ispeċifikazzjoni tal-prodott għal denominazzjonijiet protetti ta' oriġini u indikazzjonijiet ġeografiċi protetti li mhijiex minuri għandhom jitfasslu skont il-formola stabbilita fl-Anness V. Dawk l-applikazzjonijiet għandhom jimtlew skont ir-rekwiżiti stipulati fl-Artikolu 8 tar-Regolament (UE) Nru 1151/2012. Id-dokument uniku emendat għandu jitfassal skont il-formola stabbilita fl-Anness I għal dan ir-Regolament. Ir-referenza għall-pubblikazzjoni tal-ispeċifikazzjoni tal-prodott fid-dokument uniku emendat għandha twassal għall-verżjoni aġġornata tal-ispeċifikazzjoni tal-prodott proposta.
      L-applikazzjonijiet għall-approvazzjoni ta' emenda għall-ispeċifikazzjoni tal-prodott għal speċjalitajiet tradizzjonali garantiti li mhijiex minuri għandhom jitfasslu skont il-formola stabbilita fl-Anness VI għal dan ir-Regolament. Dawk l-applikazzjonijiet għandhom jimtlew skont ir-rekwiżiti stipulati fl-Artikolu 20 tar-Regolament (UE) Nru 1151/2012. L-ispeċifikazzjoni tal-prodott emendata għandha titfassal skont il-formola stabbilita fl-Anness II għal dan ir-Regolament.
      L-informazzjoni li għandha tiġi ppubblikata skont l-Artikolu 50(2) tar-Regolament (UE) Nru 1151/2012 għandha tinkludi l-applikazzjoni debitament mimlija msemmija fl-ewwel u fit-tieni subparagrafi ta' dan il-paragrafu.
      2.   L-applikazzjonijiet għall-approvazzjoni ta' emenda minuri msemmija fit-tieni subparagrafu tal-Artikolu 53(2) tar-Regolament (UE) Nru 1151/2012 għandhom jitfasslu skont il-formola stabbilita fl-Anness VII għal dan ir-Regolament.
      L-applikazzjonijiet għall-approvazzjoni ta' emenda minuri li tikkonċerna denominazzjonijiet protetti ta' oriġini jew indikazzjonijiet ġeografiċi protetti għandhom ikunu akkumpanjati mid-dokument uniku aġġornat, jekk jiġi emendat, li għandu jitfassal skont il-formola stabbilita fl-Anness I. Ir-referenza għall-pubblikazzjoni tal-ispeċifikazzjoni tal-prodott fid-dokument uniku emendat għandha twassal għall-verżjoni aġġornata tal-ispeċifikazzjoni tal-prodott proposta.
      Għall-applikazzjonijiet li joriġinaw mill-Unjoni, l-Istati Membri għandhom jinkludu dikjarazzjoni li huma tal-fehma li l-applikazzjoni tissodisfa l-kondizzjonijiet tar-Regolament (UE) Nru 1151/2012 u tad-dispożizzjonijiet adottati b'konformità miegħu, kif ukoll ir-referenza tal-pubblikazzjoni tal-ispeċifikazzjoni tal-prodott aġġornata. Għall-applikazzjonijiet li joriġinaw minn pajjiżi terzi, il-grupp ikkonċernat jew l-awtoritajiet tal-pajjiż terz għandhom jinkludu l-ispeċifikazzjoni tal-prodott aġġornata. L-applikazzjonijiet għal emenda minuri fil-każijiet imsemmija fil-ħames subparagrafu tal-Artikolu 6(2) tar-Regolament Iddelegat (UE) Nru 664/2014 għandhom jinkludu r-referenza għall-pubblikazzjoni tal-ispeċifikazzjoni tal-prodott aġġornata, għall-applikazzjonijiet li joriġinaw mill-Istati Membri, flimkien mal-ispeċifikazzjoni tal-prodott aġġornata għall-applikazzjonijiet li joriġinaw minn pajjiżi terzi.
      L-applikazzjonijiet għall-approvazzjoni ta' emenda minuri li tikkonċerna speċjalitajiet tradizzjonali garantiti għandhom ikunu akkumpanjati mill-ispeċifikazzjoni tal-prodott aġġornata mfassla skont il-formola stabbilita fl-Anness II. L-Istati Membri għandhom jinkludu dikjarazzjoni li huma tal-fehma li l-applikazzjoni tissodisfa l-kondizzjonijiet tar-Regolament (UE) Nru 1151/2012 u tad-dispożizzjonijiet adottati b'konformità miegħu.
      L-informazzjoni li għandha tiġi ppubblikata skont it-tieni subparagrafu tal-Artikolu 53(2) tar-Regolament (UE) Nru 1151/2012 għandha tinkludi l-applikazzjoni debitament mimlija msemmija fl-ewwel subparagrafu ta' dan il-paragrafu.
      3.   Il-komunikazzjoni lill-Kummissjoni ta' emenda temporanja msemmija fit-tieni subparagrafu tal-Artikolu 6(3) tar-Regolament Iddelegat (UE) Nru 664/2014 għandha titfassal skont il-formola stabbilita fl-Anness VIII għal dan ir-Regolament. Hija għandha tkun akkumpanjata mid-dokumenti kif previsti fit-tieni subparagrafu tal-Artikolu 6(3) tar-Regolament Iddelegat (UE) Nru 664/2014.
      4.   Id-data tas-sottomissjoni ta' applikazzjoni għal emenda għandha tkun id-data li fiha tintbagħat l-applikazzjoni lill-Kummissjoni b'mezzi elettroniċi. Imbagħad, il-Kummissjoni għandha tibgħat irċevuta tal-kunsinna.
      Artikolu 11
      Kanċellazzjoni
      1.   Talba għall-kanċellazzjoni ta' reġistrazzjoni skont l-Artikolu 54(1) tar-Regolament (UE) Nru 1151/2012 għandha titfassal skont il-formola stabbilita fl-Anness IX għal dan ir-Regolament.
      It-talbiet għal kanċellazzjoni għandhom ikunu akkumpanjati mid-dikjarazzjoni msemmija fil-punt (c) tal-Artikolu 8(2) jew fil-punt (b) tal-Artikolu 20(2) tar-Regolament (UE) Nru 1151/2012.
      2.   L-informazzjoni li għandha tiġi ppubblikata skont l-Artikolu 50(2) tar-Regolament (UE) Nru 1151/2012 għandha tinkludi t-talba debitament mimlija għal kanċellazzjoni msemmija fl-ewwel subparagrafu tal-paragrafu 1 ta' dan l-Artikolu.
      Artikolu 12
      Il-mezzi ta' sottomissjoni
      L-applikazzjonijiet, l-informazzjoni u d-dokumenti sottomessi lill-Kummissjoni skont l-Artikoli 6, 8, 9, 10, 11 u 15 għandhom ikunu f'forma elettronika.
      Artikolu 13
      L-użu ta' simboli u indikazzjonijiet
      1.   Is-simboli tal-Unjoni msemmija fl-Artikoli 12(2) u 23(2) tar-Regolament (UE) Nru 1151/2012 u stabbiliti mill-Artikolu 2 tar-Regolament Iddelegat (UE) Nru 664/2014] għandhom jiġu riprodotti kif stipulat fl-Anness X għal dan ir-Regolament.
      2.   L-indikazzjonijiet “DENOMINAZZJONI PROTETTA TA' ORIĠINI”, “INDIKAZZJONI ĠEOGRAFIKA PROTETTA” u “SPEĊJALITÀ TRADIZZJONALI GARANTITA” fi ħdan is-simbolu jistgħu jintużaw bi kwalunkwe waħda mil-lingwi uffiċjali tal-Unjoni kif stipulat fl-Anness X għal dan ir-Regolament.
      3.   Meta s-simboli, l-indikazzjonijiet jew l-abbrevjazzjonijiet korrispondenti tal-Unjoni msemmija fl-Artikoli 12 u 23 tar-Regolament (UE) Nru 1151/2012 ikunu jidhru fuq it-tikkettar ta' prodott, dawn għandhom ikunu akkumpanjati mill-isem irreġistrat.
      4.   L-indikazzjonijiet, l-abbrevjazzjonijiet u s-simboli jistgħu jintużaw skont l-Artikolu 44(1) tar-Regolament (UE) Nru 1151/2012 fil-mezzi tax-xandir jew fir-reklamar għall-finijiet ta' divulgazzjoni tal-iskema tal-kwalità jew tar-reklamar tal-ismijiet irreġistrati.
      5.   Il-prodotti mqiegħda fis-suq qabel id-dħul fis-seħħ ta' dan ir-Regolament li ma jkunux konformi mal-paragrafi 1 u 2 jistgħu jibqgħu fis-suq sakemm tispiċċa l-ħażna tagħhom.
      Artikolu 14
      Reġistru ta' denominazzjonijiet protetti ta' oriġini u indikazzjonijiet ġeografiċi protetti u Reġistru ta' speċjalitajiet tradizzjonali garantiti
      1.   Mad-dħul fis-seħħ ta' strument legali li jirreġistra denominazzjoni protetta ta' oriġini jew indikazzjoni ġeografika protetta, il-Kummissjoni għandha tirreġistra d-dejta li ġejja fir-Reġistru ta' denominazzjonijiet protetti ta' oriġini u indikazzjonijiet ġeografiċi protetti msemmi fl-Artikolu 11(1) tar-Regolament (UE) Nru 1151/2012:

                  (a)

                  l-isem (ismijiet) irreġistrat(i) tal-prodott;

                  (b)

                  il-kategorija tal-prodott imsemmija fl-Anness XI għal dan ir-Regolament;

                  (c)

                  referenza għall-istrument li jirreġistra l-isem;

                  (d)

                  informazzjoni li l-isem huwa protett bħala indikazzjoni ġeografika jew bħala denominazzjoni ta' oriġini;

                  (e)

                  indikazzjoni tal-pajjiż jew pajjiżi ta' oriġini.

            2.   Mad-dħul fis-seħħ ta' strument legali li jirreġistra speċjalità tradizzjonali garantita, il-Kummissjoni għandha tirreġistra d-dejta li ġejja fir-Reġistru ta' speċjalitajiet tradizzjonali garantiti msemmi fl-Artikolu 22(1) tar-Regolament (UE) Nru 1151/2012:

                  (a)

                  l-isem (ismijiet) irreġistrat(i) tal-prodott;

                  (b)

                  il-kategorija tal-prodott imsemmija fl-Anness XI għal dan ir-Regolament;

                  (c)

                  referenza għall-istrument li jirreġistra l-isem;

                  (d)

                  indikazzjoni tal-pajjiż jew pajjiżi tal-grupp jew gruppi li għamel/għamlu l-applikazzjoni;

                  (e)

                  informazzjoni dwar jekk id-deċiżjoni rigward ir-reġistrazzjoni tistabbilixxix li l-isem tal-ispeċjalità tradizzjonali garantita għandha tkun akkumpanjata mill-pretensjoni msemmija fl-Artikolu 18(3) tar-Regolament (UE) Nru 1151/2012;

                  (f)

                  għall-applikazzjonijiet irċevuti qabel id-dħul fis-seħħ tar-Regolament (UE) Nru 1151/2012 biss, informazzjoni dwar jekk ir-reġistrazzjoni ssirx mingħajr riżerva tal-isem.

            3.   Meta l-Kummissjoni tapprova emenda għall-ispeċifikazzjoni tal-prodott li tinkludi bidla fl-informazzjoni rreġistrata fir-Reġistri, hija għandha tħassar id-dejta oriġinali u tirreġistra d-dejta ġdida b'effett mid-dħul fis-seħħ tad-deċiżjoni li tapprova l-emenda.
      4.   Meta tidħol fis-seħħ kanċellazzjoni, il-Kummissjoni għandha tħassar l-isem mir-Reġistru kkonċernat.
      Artikolu 15
      Regoli tranżitorji
      Għandha titfassal talba għall-pubblikazzjoni tad-dokument uniku sottomess minn Stat Membru b'konformità mal-Artikolu 8(1) tar-Regolament Iddelegat (UE) Nru 664/2014 fir-rigward ta' denominazzjoni protetta ta' oriġini jew indikazzjoni ġeografika protetta rreġistrati qabel il-31 ta' Marzu 2006. Tali talba għandha titfassal skont il-formola stabbilita fl-Anness I għal dan ir-Regolament.
      Artikolu 16
      Id-dħul fis-seħħ u l-applikazzjoni
      Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

      L-Artikolu 9(1) għandu japplika biss għall-proċeduri ta' oppożizzjoni li għalihom il-perjodu ta' tliet xhur stabbilit fl-ewwel subparagrafu tal-Artikolu 51(1) tar-Regolament (UE) Nru 1151/2012 ikun għadu ma bediex fid-data tad-dħul fis-seħħ ta' dan ir-Regolament.
      L-Artikolu 9(3) għandu japplika biss għall-proċeduri ta' oppożizzjoni li għalihom il-perjodu ta' tliet xhur stabbilit fl-ewwel subparagrafu tal-Artikolu 51(1) tar-Regolament (UE) Nru 1151/2012 ikun għadu ma skadiex fid-data tad-dħul fis-seħħ ta' dan ir-Regolament.
      L-ewwel sentenza tal-punt 2 tal-Anness X għandha tapplika mill-1 ta' Jannar 2016, mingħajr preġudizzju għall-prodotti li kienu diġà tpoġġew fis-suq qabel dik id-data.

         Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
         Magħmul fi Brussell, it-13 ta' Ġunju 2014.

               Għall-Kummissjoni

               Il-President

            José Manuel BARROSO

         (1)  ĠU L 343, 14.12.2012, p. 1.

         (2)  ĠU L 93, 31.3.2006, p. 1.

         (3)  ĠU L 93, 31.3.2006, p. 12.

         (4)  ĠU L 369, 23.12.2006, p. 1.

         (5)  ĠU L 275, 19.10.2007, p. 3.

         (6)  Ara p. 17 ta' dan il-Ġurnal Uffiċjali.

         ANNESS I
         DOKUMENT UNIKU
         [Daħħal l-isem, kif indikat fil-punt 1 hawn taħt:] “…”
         Nru tal-UE: [għall-użu tal-UE biss]

                     [Agħżel waħda, immarka b'“X”:]

                                 ☐

                                 DPO

                                 ☐

                                 IĠP

               1.   Isem/Ismijiet [tad-DPO jew tal-IĠP]

         [Daħħal l-isem propost għar-reġistrazzjoni jew, fil-każ ta' applikazzjoni għall-approvazzjoni ta' emenda għall-Ispeċifikazzjoni ta' prodott jew talba għall-pubblikazzjoni skont l-Artikolu 15 ta' dan ir-Regolament, l-isem irreġistrat]
         2.   Stat Membru jew pajjiż terz

         …
         3.   Deskrizzjoni tal-prodott agrikolu jew tal-oġġett tal-ikel

         3.1.   Tip ta' prodott [bħal fl-Anness XI]

         …
         3.2.   Deskrizzjoni tal-prodott li għalih japplika l-isem f'(1)

         [Il-punti ewlenin imsemmija fl-Artikolu 7(1)(b) tar-Regolament (UE) Nru 1151/2012. Sabiex jiġu identifikati d-definizzjonijiet tal-użu tal-prodott u l-istandards komunement użati għal dak il-prodott, fid-deskrizzjoni tal-prodott, iffoka fuq l-ispeċifiċità tiegħu, billi tuża l-unitajiet tal-kejl u termini tekniċi jew komuni ta' tqabbil, mingħajr ma tinkludi l-karatteristiċi tekniċi li huma inerenti għall-prodotti kollha ta' dak it-tip u r-rekwiżiti legali obbligatorji relatati applikabbli għall-prodotti kollha ta' dak it-tip (l-Artikolu 7(1) ta' dan ir-Regolament).]
         3.3.   Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

         [Għad-DPO: ikkonferma li l-għalf u l-materja prima ġejjin miż-żona. F'każ li l-għalf jew il-materja prima jkunu ġejjin minn barra ż-żona, ipprovdi deskrizzjoni ddettaljata ta' dawk l-eċċezzjonijiet u agħti l-ġustifikazzjonijiet. Dawk l-eċċezzjonijiet għandhom ikunu konformi mar-regoli adottati skont l-Artikolu 5(4) tar-Regolament (UE) Nru 1151/2012.
         Għall-IĠP: indika x'inhuma r-rekwiżiti tal-kwalità jew ir-restrizzjonijiet fuq l-oriġini tal-materja prima. Agħti l-ġustifikazzjonijiet għal kwalunkwe restrizzjoni. Tali restrizzjonijiet għandhom ikunu konformi mar-regoli adottati skont l-Artikolu 5(4) tar-Regolament (UE) Nru 1151/2012, u għandhom jiġu ġġustifikati fir-rigward tar-rabta msemmija fl-Artikolu 7(1)(f) ta' dak ir-Regolament.]
         …
         3.4.   Passi speċifiċi tal-produzzjoni li jridu jsiru fiż-żona ġeografika ddefinita

         [Agħti l-ġustifikazzjonijiet għal kwalunkwe restrizzjoni jew deroga.]
         …
         3.5.   Regoli speċifiċi dwar it-tqattigħ, it-taħkik, l-ippakkjar, eċċ.

         [Jekk ma hemmx, ħalliha vojta. Għal kwalunkwe restrizzjoni, agħti l-ġustifikazzjonijiet speċifiċi għall-prodott.]
         …
         3.6.   Regoli speċifiċi dwar it-tikkettar

         [Jekk ma hemmx, ħalliha vojta. Agħti l-ġustifikazzjonijiet għal kwalunkwe restrizzjoni.]
         …
         4.   Definizzjoni fil-qosor taż-żona ġeografika

         [Fejn ikun xieraq, inkludi mappa taż-żona]
         …
         5.   Rabta maż-żona ġeografika

         [Għad-DPO: rabta kawżali bejn il-kwalità jew il-karatteristiċi tal-prodott u l-ambjent ġeografiku, bil-fatturi umani u naturali inerenti tiegħu, inklużi, fejn xieraq, l-elementi tad-deskrizzjoni tal-prodott jew tal-metodu ta' produzzjoni li jiġġustifikaw ir-rabta.
         Għall-IĠP: rabta kawżali bejn l-oriġini ġeografika u, fejn xieraq, kwalità partikolari, ir-reputazzjoni jew karatteristiċi oħrajn tal-prodott.
         Iddikjara espliċitament fuq liema mill-fatturi msemmija (ir-reputazzjoni, kwalità partikolari, karatteristika oħra tal-prodott) hija bbażata r-rabta kawżali, u agħti informazzjoni biss fir-rigward tal-fatturi rilevanti, inklużi, fejn xieraq, l-elementi tad-deskrizzjoni tal-prodott jew tal-metodu ta' produzzjoni li jiġġustifikaw ir-rabta.]

            Referenza għall-pubblikazzjoni tal-Ispeċifikazzjoni tal-prodott

         (it-tieni subparagrafu tal-Artikolu 6(1) ta' dan ir-Regolament)
         …

         ANNESS II
         SPEĊIFIKAZZJONI TAL-PRODOTT TA' SPEĊJALITÀ TRADIZZJONALI GARANTITA
         [Daħħal l-isem, kif indikat fil-punt 1 hawn taħt:] “”
         Nru tal-UE: [għall-użu tal-UE biss]
         Stat Membru jew pajjiż terz “”
         1.   Isem li għandu jiġi rreġistrat/Ismijiet li għandhom jiġu rreġistrati

         …
         2.   Tip ta' prodott [bħal fl-Anness XI]

         …
         3.   Raġunijiet għar-reġistrazzjoni

         3.1.   Indika jekk il-prodott:

                     ☐

                     jirriżultax minn metodu ta' produzzjoni, ipproċessar jew kompożizzjoni li jikkorrispondi għal prattika tradizzjonali għal dak il-prodott jew oġġett tal-ikel

                     ☐

                     huwiex manifatturat minn materja prima jew ingredjenti li kienu jintużaw tradizzjonalment.

               [Agħti spjegazzjoni]
         3.2.   Indika jekk l-isem:

                     ☐

                     kienx jintuża tradizzjonalment sabiex jirreferi għall-prodott speċifiku

                     ☐

                     jidentifikax il-karattru tradizzjonali jew il-karattru speċifiku tal-prodott

               [Ipprovdi spjegazzjoni]
         4.   Deskrizzjoni

         4.1   Deskrizzjoni tal-prodott li għalih japplika l-isem imsemmi fil-punt 1, inklużi l-karatteristiċi fiżiċi, kimiċi, mikrobijoloġiċi jew organolettiċi tiegħu li juru l-karattru speċifiku tal-prodott (l-Artikolu 7(2) ta' dan ir-Regolament)

         …
         4.2.   Deskrizzjoni tal-metodu ta' produzzjoni tal-prodott li għalih japplika l-isem imsemmi fil-punt 1 li għandhom isegwu l-produtturi, inklużi, fejn xieraq, in-natura u l-karatteristiċi tal-materja prima jew tal-ingredjenti użati, kif ukoll il-metodu li permezz tiegħu jitħejja l-prodott (l-Artikolu 7(2) ta' dan ir-Regolament)

         …
         4.3.   Deskrizzjoni tal-elementi ewlenin li jistabbilixxu l-karattru tradizzjonali tal-prodott (l-Artikolu 7(2) ta' dan ir-Regolament)

         …

         ANNESS III
         DIKJARAZZJONI RAĠUNATA TAL-OPPOŻIZZJONI

                     [Agħżel waħda, immarka b'“X”:]

                                 ☐

                                 DPO

                                 ☐

                                 IĠP

                                 ☐

                                 STG

               1.   Isem il-prodott

         [kif jidher fil-pubblikazzjoni ta' Il-Ġurnal Uffiċjali (ĠU)]
         …
         2.   Referenza uffiċjali

         [kif tidher fil-pubblikazzjoni ta' Il-Ġurnal Uffiċjali (ĠU)]

               Numru ta' referenza:
             …

               Data tal-pubblikazzjoni fil-ĠU:
             …
         3.   Dettalji ta' kuntatt

                     Persuna ta' kuntatt:

                     Titolu (Sur, Sra.…): …

                     Isem: …

               Grupp/organizzazzjoni/individwu:
             …

               Jew awtorità nazzjonali:

               Dipartiment:
             …

               Indirizz:
             …

               Telefon
             + …

               Indirizz tal-posta elettronika:
             …
         4.   Raġuni għall-oppożizzjoni:

         Għal DPO/IĠP:

                     ☐

                     Nuqqas ta' konformità mal-kundizzjonijiet stipulati fl-Artikoli 5 u 7(1) tar-Regolament (UE) Nru 1151/2012

                     ☐

                     Ir-reġistrazzjoni tal-isem tmur kontra l-Artikolu 6(2) tar-Regolament (UE) Nru 1151/2012 (varjetà ta' pjanti jew razza ta' annimali)

                     ☐

                     Ir-reġistrazzjoni tal-isem tmur kontra l-Artikolu 6(3) tar-Regolament (UE) Nru 1151/2012 (isem kompletament jew parzjalment omonimu)

                     ☐

                     Ir-reġistrazzjoni tal-isem tmur kontra l-Artikolu 6(4) tar-Regolament (UE) Nru 1151/2012 (marka kummerċjali eżistenti)

                     ☐

                     Ir-reġistrazzjoni tipperikola l-eżistenza ta' ismijiet, marki kummerċjali jew prodotti kif speċifikati fl-Artikolu 10(1)(c) tar-Regolament (UE) Nru 1151/2012

                     ☐

                     L-isem propost għar-reġistrazzjoni huwa ġeneriku; id-dettalji għandhom jiġu pprovduti kif stipulat fl-Artikolu 10(1)(d) tar-Regolament (UE) Nru 1151/2012

               Għal STG:

                     ☐

                     Nuqqas ta' konformità mal-kundizzjonijiet stipulati fl-Artikolu 18 tar-Regolament (UE) Nru 1151/2012

                     ☐

                     Ir-reġistrazzjoni tal-isem tkun inkompatibbli mat-termini tar-Regolament (UE) Nru 1151/2012 (l-Artikolu 21(1)(a) tar-Regolament (UE) Nru 1151/2012).

                     ☐

                     L-isem propost għar-reġistrazzjoni huwa leġittimu, rinomat u ekonomikament sinifikanti għal prodotti agrikoli jew oġġetti tal-ikel simili (l-Artikolu 21(1)(b) tar-Regolament (UE) Nru 1151/2012).

               5.   Dettalji tal-oppożizzjoni

         Ipprovdi raġunijiet debitament issostanzjati u ġustifikazzjoni għall-oppożizzjoni.
         Ipprovdi wkoll dikjarazzjoni li tispjega l-interess leġittimu tal-oppożizzjoni, sakemm l-oppożizzjoni ma titressaqx mill-awtoritajiet nazzjonali, f'liema każ ma tkun meħtieġa l-ebda dikjarazzjoni ta' interess leġittimu. Id-dikjarazzjoni tal-oppożizzjoni għandha tkun iffirmata u ddatata.

         ANNESS IV
         NOTIFIKA TA' TMIEM IL-KONSULTAZZJONIJIET WARA L-PROĊEDURA TA' OPPOŻIZZJONI

                     [Agħżel waħda, immarka b'“X”:]

                                 ☐

                                 DPO

                                 ☐

                                 IĠP

                                 ☐

                                 STG

               1.   Isem il-prodott

         [kif jidher fil-pubblikazzjoni ta' Il-Ġurnal Uffiċjali (ĠU)]
         2.   Referenza uffiċjali [kif tidher fil-pubblikazzjoni ta' Il-Ġurnal Uffiċjali (ĠU)]

         Numru ta' referenza:
         Data tal-pubblikazzjoni fil-ĠU:
         3.   Riżultat tal-konsultazzjonijiet

         3.1.   Intlaħaq ftehim mal-opponent(i) li ġej(jin):

         [Ehmeż kopji tal-ittri li juru l-ftehim u l-fatturi kollha li ppermettew li jintlaħaq il-ftehim (l-Artikolu 5 tar-Regolament Delegat (UE) Nru 664/2014]
         3.2.   Ma ntlaħaqx ftehim mal-opponent(i) li ġej(jin):

         [Ehmeż l-informazzjoni msemmija fl-aħħar sentenza tat-tieni subparagrafu tal-Artikolu 51(3) tar-Regolament (UE) Nru 1151/2012]
         4.   Speċifikazzjoni tal-prodott u Dokument Uniku

         4.1.   L-Ispeċifikazzjoni tal-prodott ġiet emendata:

                     … Iva (*)

                     … Le

               4.2.   Id-Dokument Uniku ġie emendat (għad-DPO u l-IĠP biss):

                     … Iva (**)

                     … Le

               5.   Data u firma

         [Isem]
         [Dipartiment/Organizzazzjoni]
         [Indirizz]
         [Telefon: +]
         [Indirizz tal-posta elettronika:]

            (*)  Jekk 'Iva', ehmeż deskrizzjoni tal-emendi u l-Ispeċifikazzjoni tal-prodott emendata

            (**)  Jekk 'Iva', ehmeż kopja tad-Dokument Uniku aġġornat

         ANNESS V
         Applikazzjoni għall-approvazzjoni ta' emenda mhux minuri għall-Ispeċifikazzjoni tal-prodott ta' Denominazzjonijiet Protetti tal-Oriġini/Indikazzjonijiet Ġeografiċi Protetti
         Applikazzjoni għall-approvazzjoni ta' emenda skont l-ewwel subparagrafu tal-Artikolu 53(2) tar-Regolament (UE) Nru 1151/2012
         [Isem irreġistrat]“…”
         Nru tal-UE: [għall-użu tal-UE biss]

                     [Agħżel waħda, immarka b'“X”:]

                                 ☐

                                 DPO

                                 ☐

                                 IĠP

               1.   Grupp applikant u interess leġittimu

         [Ipprovdi l-isem, l-indirizz, it-telefon u l-indirizz tal-posta elettronika tal-grupp li qiegħed jipproponi l-emenda (għall-applikazzjonijiet ta' pajjiżi terzi, ipprovdi wkoll l-isem u l-indirizz tal-awtoritajiet jew, jekk ikunu disponibbli, l-entitajiet li jivverifikaw il-konformità mad-dispożizzjoni tal-Ispeċifikazzjoni tal-prodott). Ipprovdi wkoll dikjarazzjoni li tispjega l-interess leġittimu tal-grupp applikant.]
         2.   Stat Membru jew pajjiż terz

         …
         3.   Intestatura fl-Ispeċifikazzjoni tal-prodott affettwata mill-emenda/i

                     ☐

                     Isem il-prodott

                     ☐

                     Deskrizzjoni tal-prodott

                     ☐

                     Żona ġeografika

                     ☐

                     Prova tal-oriġini

                     ☐

                     Metodu ta' produzzjoni

                     ☐

                     Rabta

                     ☐

                     Tikkettar

                     ☐

                     Oħrajn [speċifika]

               4.   Tip ta' emenda/i

                     ☐

                     Emenda għall-Ispeċifikazzjoni tal-prodott ta' DPO jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012.

                     ☐

                     Emenda għall-Ispeċifikazzjoni tal-prodott ta' DPO jew IĠP irreġistrata li għaliha ma jkun ġie rreġistrat l-ebda Dokument Uniku (jew ekwivalenti) u li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012.

               5.   Emenda/i

         [Għal kull intestatura mmarkata fit-taqsima 3 hawn fuq, ipprovdi deskrizzjoni eżawrjenti u r-raġunijiet speċifiċi għal kull emenda. L-Ispeċifikazzjoni tal-prodott oriġinali u, fejn rilevanti, id-Dokument Uniku oriġinali għandhom jitqabblu fid-dettall mal-verżjonijiet emendati proposti għal kull emenda. L-applikazzjoni għall-emenda għandha tkun awtosuffiċjenti. L-informazzjoni mogħtija f'din it-taqsima għandha tkun eżawrjenti (l-ewwel u t-tieni subparagrafi tal-Artikolu 6(1) tar-Regolament Delegat (UE) Nru 664/2014].

         ANNESS VI
         Applikazzjoni għall-approvazzjoni ta' emenda mhux minuri għall-Ispeċifikazzjoni tal-prodott ta' Speċjalitajiet Tradizzjonali Garantiti
         Applikazzjoni għall-approvazzjoni ta' emenda skont l-ewwel subparagrafu tal-Artikolu 53(2) tar-Regolament (UE) Nru 1151/2012
         [Isem irreġistrat] “”
         Nru tal-UE: [għall-użu tal-UE biss]
         1.   Grupp applikant u interess leġittimu

         Isem il-grupp:
         Indirizz:
         Telefon: +
         Indirizz tal-posta elettronika:
         Ipprovdi dikjarazzjoni li tispjega l-interess leġittimu tal-grupp li qiegħed jipproponi l-emenda.
         2.   Stat membru jew pajjiż terz

         …
         3.   Intestatura fl-Ispeċifikazzjoni tal-prodott affettwata mill-emenda/i

                     ☐

                     Isem il-prodott

                     ☐

                     Deskrizzjoni tal-prodott

                     ☐

                     Metodu ta' produzzjoni

                     ☐

                     Oħrajn [speċifika]

               4.   Tip ta' emenda/i

                     ☐

                     Emenda għall-Ispeċifikazzjoni tal-prodott ta' STG irreġistrata li ma għandhiex tikkwalifika bħala minuri skont ir-raba' subparagrafu tal-Artikolu 53(2) tar-Regolament (UE) Nru 1151/2012.

               5.   Emenda/i

         [Għal kull intestatura mmarkata fit-taqsima 3 hawn fuq, ipprovdi deskrizzjoni eżawrjenti u r-raġunijiet speċifiċi għal kull emenda. L-Ispeċifikazzjoni tal-prodott oriġinali u, fejn rilevanti, id-Dokument Uniku oriġinali għandhom jitqabblu fid-dettall mal-verżjoni emendata proposta għal kull emenda. L-applikazzjoni għall-emenda għandha tkun awtosuffiċjenti. L-informazzjoni mogħtija f'din it-taqsima għandha tkun eżawrjenti (l-ewwel u t-tieni subparagrafi tal-Artikolu 6(1) tar-Regolament Delegat (UE) Nru 664/2014].

         ANNESS VII
         APPLIKAZZJONI GĦALL-APPROVAZZJONI TA' EMENDA MINURI
         Applikazzjoni għall-approvazzjoni ta' emenda minuri skont it-tieni subparagrafu tal-Artikolu 53(2) tar-Regolament (UE) Nru 1151/2012
         [Isem irreġistrat]“…”
         Nru tal-UE: [għall-użu tal-UE biss]

                     [Agħżel waħda, immarka b'“X”:]

                                 ☐

                                 DPO

                                 ☐

                                 IĠP

                                 ☐

                                 STG

               1.   Grupp applikant u interess leġittimu

         [Ipprovdi l-isem, l-indirizz, it-telefon u l-indirizz tal-posta elettronika tal-grupp li qiegħed jipproponi l-emenda (għall-applikazzjonijiet li jikkonċernaw id-DPO u l-IĠP minn pajjiżi terzi, ipprovdi wkoll l-isem u l-indirizz tal-awtoritajiet jew, jekk ikunu disponibbli, l-entitajiet li jivverifikaw il-konformità mad-dispożizzjoni tal-Ispeċifikazzjoni tal-prodott). Ipprovdi wkoll dikjarazzjoni li tispjega l-interess leġittimu tal-grupp applikant.]
         2.   Stat Membru jew pajjiż terz

         …
         3.   Intestatura fl-Ispeċifikazzjoni tal-prodott affettwata mill-emenda/i

                     ☐

                     Deskrizzjoni tal-prodott

                     ☐

                     Prova tal-oriġini

                     ☐

                     Metodu ta' produzzjoni

                     ☐

                     Rabta

                     ☐

                     Tikkettar

                     ☐

                     Oħrajn [speċifika]

               4.   Tip ta' emenda/i

                     ☐

                     Emenda għall-Ispeċifikazzjoni tal-prodott ta' DPO jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li ma teħtieġ l-ebda emenda għad-Dokument Uniku ppubblikat

                     ☐

                     Emenda għall-Ispeċifikazzjoni tal-prodott ta' DPO jew IĠP irreġistrata li għandha tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li teħtieġ emenda għad-Dokument Uniku ppubblikat

                     ☐

                     Emenda għall-Ispeċifikazzjoni tal-prodott ta' DPO jew IĠP irreġistrata li għandha tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li għaliha ma ġie ppubblikat l-ebda Dokument Uniku (jew ekwivalenti)

                     ☐

                     Emenda għall-Ispeċifikazzjoni tal-prodott ta' STG irreġistrata li għandha tikkwalifika bħala minuri skont ir-raba' subparagrafu tal-Artikolu 53(2) tar-Regolament (UE) Nru 1151/2012.

               5.   Emenda/i

         [Għal kull intestatura mmarkata fit-taqsima ta' hawn fuq, ipprovdi deskrizzjoni u s-sommarju tar-raġunijiet għal kull emenda. L-Ispeċifikazzjoni tal-prodott oriġinali u, fejn rilevanti, id-Dokument Uniku oriġinali għandhom jitqabblu mal-verżjonijiet emendati proposti għal kull emenda. Ipprovdi wkoll raġuni ċara għaliex skont it-tielet u/jew ir-raba' subparagrafu tal-Artikolu 53(2) tar-Regolament (UE) Nru 1151/2012, l-emenda għandha tikkwalifika bħala minuri. L-applikazzjoni għall-emenda minuri għandha tkun awtosuffiċjenti (it-tieni subparagrafu tal-Artikolu 6(2) tar-Regolament Delegat (UE) Nru 664/2014].
         6.   Speċifikazzjoni tal-prodott aġġornata (għal DPO u IĠP biss)

         [Din tapplika biss fil-każijiet imsemmija fil-ħames subparagrafu tal-Artikolu 6(2) tar-Regolament Delegat (UE) Nru 664/2014:

                     (a)

                     fil-każ ta' applikazzjonijiet sottomessi minn Stati Membri, inkludi r-referenza għall-pubblikazzjoni tal-Ispeċifikazzjoni tal-prodott aġġornata;

                     (b)

                     fil-każ ta' applikazzjonijiet minn pajjiżi terzi, inkludi l-Ispeċifikazzjoni tal-prodott aġġornata.]

         ANNESS VIII
         KOMUNIKAZZJONI TA' EMENDA TEMPORANJA
         Komunikazzjoni li tikkonċerna emenda temporanja skont it-tieni subparagrafu tal-Artikolu 6(3) tar-Regolament Delegat (UE) Nru 664/2014.
         [Isem irreġistrat] “”
         Nru tal-UE: [għall-użu tal-UE biss]

                     [Agħżel waħda, immarka b'“X”:]

                                 ☐

                                 DPO

                                 ☐

                                 IĠP

                                 ☐

                                 STG

               1.   Stat membru jew pajjiż terz

         …
         2.   Emenda/i

         [Indika l-intestatura fl-Ispeċifikazzjoni tal-prodott affettwata mill-emenda temporanja. Ipprovdi deskrizzjoni ddettaljata u r-raġunijiet ta' kull emenda temporanja approvata, inklużi deskrizzjoni u valutazzjoni tal-konsegwenzi ta' dik l-emenda fuq ir-rekwiżiti u l-kriterji li jikkwalifikaw il-prodott taħt l-iskema tal-kwalità (l-Artikolu 5(1) u (2) u l-Artikolu 18(1) u (2) tar-Regolament (UE) Nru 1151/2012 għad-DPO, għall-IĠP u għall-STG rispettivament). Ipprovdi wkoll deskrizzjoni ddettaljata tal-miżuri li jiġġustifikaw l-emendi temporanji (miżuri sanitarji u fitosanitarji, ir-rikonoxximent formali tad-diżastri naturali jew tal-kundizzjonijiet ħżiena tat-temp, eċċ.) u r-raġunijiet għal dawk il-miżuri li għandhom jittieħdu. Iddeskrivi wkoll ir-relazzjoni bejn dawk il-miżuri u l-emenda temporanja approvata.]

         ANNESS IX
         TALBA GĦAL KANĊELLAMENT
         It-talba għal kanċellament skont l-Artikolu 54(1) tar-Regolament (UE) Nru 1151/2012
         [Isem irreġistrat:] “…”
         Nru tal-UE: [għall-użu tal-UE biss]

                     [Agħżel waħda, immarka b'“X”:]

                                 ☐

                                 IĠP

                                 ☐

                                 DPO

                                 ☐

                                 STG

               1.   Isem irreġistrat propost għall-kanċellament

         …
         2.   Stat Membru jew pajjiż terz

         …
         3.   Tip ta' prodott [bħal fl-Anness XI]

         …
         4.   Persuna jew entità li tagħmel it-talba għall-kanċellament

         [Ipprovdi l-isem, l-indirizz, it-telefon u l-indirizz tal-posta elettronika tal-persuna fiżika jew ġuridika jew tal-produtturi msemmija fl-Artikolu 54(1) tar-Regolament (UE) Nru 1151/2012 li jagħmlu talba għall-kanċellament (għat-talbiet li jikkonċernaw DPO u IĠP minn pajjiżi terzi, ipprovdi wkoll l-isem u l-indirizz tal-awtoritajiet jew, jekk ikunu disponibbli, tal-entitajiet li jivverifikaw il-konformità mad-dispożizzjoni tal-Ispeċifikazzjoni tal-prodott). Ipprovdi wkoll dikjarazzjoni li tispjega l-interess leġittimu tal-persuna fiżika jew ġuridika li tagħmel it-talba għall-kanċellament.]
         …
         5.   Tip ta' kanċellament u raġunijiet relatati

                     ☐

                     Skont l-ewwel subparagrafu tal-Artikolu 54(1) tar-Regolament (UE) Nru 1151/2012

                     ☐

                     il-punt (a)
                     [Ipprovdi r-raġunijiet iddettaljati u, fejn xieraq, l-evidenza għall-kanċellament tar-reġistrazzjoni tal-isem skont il-punt (a) tal-ewwel subparagrafu tal-Artikolu 54(1) tar-Regolament (UE) Nru 1151/2012.]

                     ☐

                     il-punt (b)
                     [Ipprovdi r-raġunijiet iddettaljati u, fejn xieraq, l-evidenza għall-kanċellament tar-reġistrazzjoni tal-isem skont il-punt (b) tal-ewwel subparagrafu tal-Artikolu 54(1) tar-Regolament (UE) Nru 1151/2012.]

                     ☐

                     Skont it-tieni subparagrafu tal-Artikolu 54(1) tar-Regolament (UE) Nru 1151/2012
                     [Ipprovdi r-raġunijiet iddettaljati u, fejn xieraq, l-evidenza għall-kanċellament tar-reġistrazzjoni tal-isem skont it-tieni subparagrafu tal-Artikolu 54(1) tar-Regolament (UE) Nru 1151/2012.]

         ANNESS X
         RIPRODUZZJONI TAS-SIMBOLI U L-INDIKAZZJONIJIET TAL-UNJONI GĦAD-DPO, GĦALL-IĠP U GĦALL-STG
         1.   Simboli tal-Unjoni bil-kulur

         Meta jintużaw bil-kulur, jistgħu jintużaw kuluri diretti (Pantone) jew proċess ta' erba' kuluri. Il-kuluri ta' referenza huma indikati hawn taħt.
         Is-simboli tal-Unjoni f'pantone:
         Is-simboli tal-Unjoni fi proċess ta' erba' kuluri:
         Il-kuntrast mal-kuluri tal-isfond
         Jekk simbolu jintuża bil-kulur fuq sfond ikkulurit li jagħmlu diffiċli sabiex jintgħaraf, għandu jintuża ċirku estern ta' delinjazzjoni madwar is-simbolu sabiex itejjeb il-kuntrast mal-isfond:
         2.   Simboli tal-Unjoni bl-abjad u iswed

         L-użu tas-simboli bl-abjad u iswed huwa permess biss meta l-iswed u l-abjad ikunu l-uniċi kuluri tal-linka li jintużaw fuq l-imballaġġ.
         Meta jintużaw bl-abjad u iswed, is-simboli tal-Unjoni jiġu riprodotti kif ġej:
         Is-simboli tal-Unjoni bl-abjad u iswed bin-negattiv
         Jekk l-isfond fuq l-imballaġġ jew fuq it-tikketta jkun skur, is-simboli jistgħu jintużaw fil-format negattiv kif ġej:
         3.   Tipografija

         It-test għandu jinkiteb f'ittri kapitali Times Roman.
         4.   Tiċkin

         Id-daqs minimu tas-simboli tal-Unjoni huwa dijametru ta' 15-il mm, iżda dan jista' jiċċekken għal 10 mm f'każ ta' pakketti jew prodotti żgħar.
         5.   “Denominazzjoni Protetta tal-Oriġini” u t-taqsira tagħha fil-lingwi tal-UE

         Lingwa tal-UE | Terminu | Taqsira |
         BG | защитено наименование за произход | ЗНП |
         ES | denominación de origen protegida | DOP |
         CS | chráněné označení původu | CHOP |
         DA | beskyttet oprindelsesbetegnelse | BOB |
         DE | geschützte Ursprungsbezeichnung | g.U. |
         ET | kaitstud päritolunimetus | KPN |
         EL | προστατευόμενη ονομασία προέλευσης | ΠΟΠ |
         EN | protected designation of origin | PDO |
         FR | appellation d'origine protégée | AOP |
         GA | bunús ainmníochta cosanta | BAC |
         HR | zaštićena oznaka izvornosti | ZOI |
         IT | denominazione d'origine protetta | DOP |
         LV | aizsargāts cilmes vietas nosaukums | ACVN |
         LT | saugoma kilmės vietos nuoroda | SKVN |
         HU | oltalom alatt álló eredetmegjelölés | OEM |
         MT | denominazzjoni protetta tal-oriġini | DPO |
         NL | beschermde oorsprongsbenaming | BOB |
         PL | chroniona nazwa pochodzenia | CHNP |
         PT | denominação de origem protegida | DOP |
         RO | denumire de origine protejată | DOP |
         SK | chránené označenie pôvodu | CHOP |
         SL | zaščitena označba porekla | ZOP |
         FI | suojattu alkuperänimitys | SAN |
         SV | skyddad ursprungsbeteckning | SUB |
         6.   “Indikazzjoni Ġeografika Protetta” u t-taqsira tagħha fil-lingwi tal-UE

         Lingwa tal-UE | Terminu | Taqsira |
         BG | защитено географско указание | ЗГУ |
         ES | indicación geográfica protegida | IGP |
         CS | chráněné zeměpisné označení | CHZO |
         DA | beskyttet geografisk betegnelse | BGB |
         DE | geschützte geografische Angabe | g.g.A. |
         ET | kaitstud geograafiline tähis | KGT |
         EL | προστατευόμενη γεωγραφική ένδειξη | ΠΓΕ |
         EN | protected geographical indication | PGI |
         FR | indication géographique protégée | IGP |
         GA | sonra geografach cosanta | SGC |
         HR | zaštićena oznaka zemljopisnog podrijetla | ZOZP |
         IT | indicazione geografica protetta | IGP |
         LV | aizsargāta ģeogrāfiskās izcelsmes norāde | AĢIN |
         LT | saugoma geografinė nuoroda | SGN |
         HU | oltalom alatt álló földrajzi jelzés | OFJ |
         MT | indikazzjoni ġeografika protetta | IĠP |
         NL | beschermde geografische aanduiding | BGA |
         PL | chronione oznaczenie geograficzne | CHOG |
         PT | indicação geográfica protegida | IGP |
         RO | indicație geografică protejată | IGP |
         SK | chránené zemepisné označenie | CHZO |
         SL | zaščitena geografska označba | ZGO |
         FI | suojattu maantieteellinen merkintä | SMM |
         SV | skyddad geografisk beteckning | SGB |
         7.   “Speċjalità Tradizzjonali Garantita” u t-taqsira tagħha fil-lingwi tal-UE

         Lingwa tal-UE | Terminu | Taqsira |
         BG | храна с традиционно специфичен характер | ХТСХ |
         ES | especialidad tradicional garantizada | ETG |
         CS | zaručená tradiční specialita | ZTS |
         DA | garanteret traditionel specialitet | GTS |
         DE | garantiert traditionelle Spezialität | g.t.S. |
         ET | garanteeritud traditsiooniline toode | GTT |
         EL | εγγυημένο παραδοσιακό ιδιότυπο προϊόν | Ε Π Ι Π |
         EN | traditional speciality guaranteed | TSG |
         FR | spécialité traditionnelle garantie | STG |
         GA | speisialtacht thraidisiúnta ráthaithe | STR |
         HR | zajamčeno tradicionalni specijalitet | ZTS |
         IT | specialità tradizionale garantita | STG |
         LV | garantēta tradicionālā īpatnība | GTI |
         LT | garantuotas tradicinis gaminys | GTG |
         HU | hagyományos különleges termék | HKT |
         MT | speċjalità tradizzjonali garantita | STG |
         NL | gegarandeerde traditionele specialiteit | GTS |
         PL | gwarantowana tradycyjna specjalność | GTS |
         PT | especialidade tradicional garantida | ETG |
         RO | specialitate tradițională garantată | STG |
         SK | zaručená tradičná špecialita | ZTŠ |
         SL | zajamčena tradicionalna posebnost | ZTP |
         FI | aito perinteinen tuote | APT |
         SV | garanterad traditionell specialitet | GTS |

         ANNESS XI
         KLASSIFIKAZZJONI TAL-PRODOTTI
         1.   Prodotti agrikoli maħsuba għall-konsum mill-bniedem elenkati fl-Anness I għat-Trattat

                     —

                     Klassi 1.1. Laħam frisk (u l-ġewwieni)

                     —

                     Klassi 1.2. Prodotti tal-laħam (imsajra, immellħa, affumikati, eċċ.)

                     —

                     Klassi 1.3. Ġobon

                     —

                     Klassi 1.4. Prodotti oħrajn li joriġinaw mill-annimali (bajd, għasel, diversi prodotti mill-ħalib għajr butir, eċċ.)

                     —

                     Klassi 1.5. Żjut u xaħmijiet (butir, marġerina, żejt, eċċ.)

                     —

                     Klassi 1.6. Frott, ħaxix u ċereali, friski jew ipproċessati

                     —

                     Klassi 1.7. Ħut frisk, molluski, krustaċji u prodotti derivati minnhom

                     —

                     Klassi 1.8. Prodotti oħrajn elenkati fl-Anness I għat-Trattat (ħwawar eċċ.)

               2.   Prodotti agrikoli u oġġetti tal-ikel imsemmija fl-Anness I għar-Regolament (UE) Nru 1151/2012

         I.   Denominazzjonijiet tal-Oriġini u Indikazzjonijiet Ġeografiċi

                     —

                     Klassi 2.1. birra,

                     —

                     Klassi 2.2. ċikkulata u prodotti derivati minnhom,

                     —

                     Klassi 2.3. ħobż, għaġina, kejkijiet, ħelu, gallettini u prodotti oħra tal-furnara,

                     —

                     Klassi 2.4. xorb magħmul minn estratti tal-pjanti,

                     —

                     Klassi 2.5. għaġin,

                     —

                     Klassi 2.6. melħ,

                     —

                     Klassi 2.7. gomma u reżina naturali,

                     —

                     Klassi 2.8. pejst tal-mustarda,

                     —

                     Klassi 2.9. ħuxlief,

                     —

                     Klassi 2.10. żjut essenzjali,

                     —

                     Klassi 2.11. sufra,

                     —

                     Klassi 2.12. kuċċinilja,

                     —

                     Klassi 2.13. fjuri u pjanti ornamentali,

                     —

                     Klassi 2.14. qoton,

                     —

                     Klassi 2.15. suf,

                     —

                     Klassi 2.16. qasab,

                     —

                     Klassi 2.17. kittien imħabbat,

                     —

                     Klassi 2.18. ġilda,

                     —

                     Klassi 2.19. fer,

                     —

                     Klassi 2.20. rix.

               II.   Speċjalitajiet Tradizzjonali Garantiti

                     —

                     Klassi 2.21. ikliet ippreparati,

                     —

                     Klassi 2.22. birra,

                     —

                     Klassi 2.23. ċikkulata u prodotti derivati,

                     —

                     Klassi 2.24. prodotti ta' ħobż, għaġina, kejkijiet, ħlewwiet, gallettini u prodotti oħra tal-furnara,

                     —

                     Klassi 2.25. xorb magħmul minn estratti tal-pjanti,

                     —

                     Klassi 2.26. għaġin,

                     —

                     Klassi 2.27. melħ.


title: Regolament ta' Implimentazzjoni tal-Kummissjoni (UE) 2017/703 tal-5 ta' April 2017 li jdaħħal denominazzjoni fir-reġistru tad-denominazzjonijiet tal-oriġini protetti u tal-indikazzjonijiet ġeografiċi protetti (Vitelloni Piemontesi della coscia (IĠP))

text:
               20.4.2017

               MT

               Il-Ġurnal Uffiċjali tal-Unjoni Ewropea

               L 104/3

         REGOLAMENT TA' IMPLIMENTAZZJONI TAL-KUMMISSJONI (UE) 2017/703
   tal-5 ta' April 2017
   li jdaħħal denominazzjoni fir-reġistru tad-denominazzjonijiet tal-oriġini protetti u tal-indikazzjonijiet ġeografiċi protetti (Vitelloni Piemontesi della coscia (IĠP))
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta' Novembru 2012 dwar skemi tal-kwalità għal prodotti agrikoli u oġġetti tal-ikel (1), u b'mod partikolari l-Artikolu 52(2) tiegħu,
   Billi:

               (1)

               Skont l-Artikolu 50(2)(a) tar-Regolament (UE) Nru 1151/2012, l-applikazzjoni tal-Italja għar-reġistrazzjoni tad-denominazzjoni “Vitelloni Piemontesi della coscia” ġiet ippubblikata f'Il-Ġurnal Uffiċjali tal-Unjoni Ewropea
                   (2).

               (2)

               Il-Kummissjoni ma rċeviet l-ebda dikjarazzjoni ta' oppożizzjoni skont l-Artikolu 51 tar-Regolament (UE) Nru 1151/2012, u għalhekk jenħtieġ li d-denominazzjoni “Vitelloni Piemontesi della coscia” tiġi rreġistrata,

         ADOTTAT DAN IR-REGOLAMENT:
   Artikolu 1
   Id-denominazzjoni “Vitelloni Piemontesi della coscia” (IĠP) hija rreġistrata.
   Id-denominazzjoni msemmija fl-ewwel paragrafu tidentifika prodott tal-klassi 1.1. Laħam frisk (u l-ġewwieni) imniżżel fl-Anness XI tar-Regolament ta' Implimentazzjoni tal-Kummissjoni (UE) Nru 668/2014 (3).
   Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-5 ta' April 2017.

            Għall-Kummissjoni,

            F'isem il-President,

         Phil HOGAN

            Membru tal-Kummissjoni

      (1)  ĠU L 343, 14.12.2012, p. 1.

      (2)  ĠU C 481, 23.12.2016, p. 21.

      (3)  Ir-Regolament ta' Implimentazzjoni tal-Kummissjoni (UE) Nru 668/2014 tat-13 ta' Ġunju 2014 li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (ĠU L 179, 19.6.2014, p. 36).


title: Regolament ta' Implimentazzjoni tal-Kummissjoni (UE) Nru 1059/2014 tat- 8 ta' Ottubru 2014 li jemenda r-Regolament tal-Kunsill (KE) Nru 329/2007 dwar miżuri restrittivi kontra r-Repubblika Demokratika tal-Poplu tal-Korea

text:
               9.10.2014

               MT

               Il-Ġurnal Uffiċjali tal-Unjoni Ewropea

               L 293/15

         REGOLAMENT TA' IMPLIMENTAZZJONI TAL-KUMMISSJONI (UE) Nru 1059/2014
   tat-8 ta' Ottubru 2014
   li jemenda r-Regolament tal-Kunsill (KE) Nru 329/2007 dwar miżuri restrittivi kontra r-Repubblika Demokratika tal-Poplu tal-Korea
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 329/2007 tas-27 ta Marzu 2007 dwar miżuri restrittivi kontra r-Repubblika Demokratika tal-Poplu tal-Korea (1), u b'mod partikolari l-Artikolu 13(1)(b), (d) u (e) tiegħu,
   Billi:

               (1)

               L-Anness IV tar-Regolament (KE) Nru 329/2007 jelenka l-persuni, l-entitajiet u l-korpi li, abbażi ta' determinazzjonijiet li saru mill-Kumitat tas-Sanzjonijiet stabbilit skont ir-Riżoluzzjoni 1718 (2006) tal-Kunsill tas-Sigurtà tan-Nazzjonijiet Uniti dwar ir-Repubblika Demokratika Popolari tal-Korea (il-Kumitat tas-Sanzjonijiet) jew il-Kunsill tas-Sigurtà tan-Nazzjonijiet Uniti (KSNU) skont il-paragrafu 8(d) tar-Riżoluzzjoni 1718(2006) tal-KSNU, huma koperti mill-iffriżar ta' fondi u riżorsi ekonomiċi skont dan ir-Regolament.

               (2)

               Fit-28 ta' Lulju 2014, il-Kumitat tas-Sanzjonijiet approva ż-żieda ta' entità ġdida mal-lista kkonsolidata tiegħu tal-individwi u l-entitajiet soġġetti għal miżuri restrittivi. L-Anness V tar-Regolament (KE) Nru 329/2007 jelenka persuni, entitajiet u korpi li ġew inklużi mill-Kunsill skont l-Artikolu 15(1)(a) tad-Deċiżjoni tal-Kunsill 2013/183/PESK dwar miżuri restrittivi kontra r-Repubblika Demokratika Popolari tal-Korea (2) skont id-determinazzjonijiet tal-Kumitat tas-Sanzjonijiet jew il-KSNU. L-Anness IV għandu jiġi emendat skont dan.

               (3)

               Fit-30 ta' Lulju 2014, il-Kumitat tas-Sanzjonijiet aġġorna l-informazzjoni ta' identifikazzjoni rigward numru ta' individwi u entitajiet soġġetti għal miżuri restrittivi. Fit-8 ta' Ottubru 2014 2014, fuq il-bażi ta' determinazzjoni mill-Kumitat tas-Sanzjonijiet, il-Kunsill iddeċieda (3) li jemenda t-tagħrif relatat ma' għadd ta' entitajiet fil-lista tal-persuni, tal-entitajiet u tal-korpi li għalihom l-iffrizar tal-fondi u tar-riżorsi ekonomiċi għandu japplika. L-Anness IV tar-Regolament għandu għalhekk jiġi emendat skont dan.

               (4)

               L-Anness V tar-Regolament (KE) Nru 329/2007 jelenka l-persuni, l-entitajiet u l-korpi mhux elenkati fl-Anness IV li, b'konformità mal-Artikolu 15(1) tad-Deċiżjoni tal-Kunsill 2013/183/PESK, ġew inklużi mill-Kunsill. Fid-9 ta' Ottubru 2014, il-Kunsill iddeċieda li jħassar persuna elenkata fl-Anness V. L-Anness V għandu għalhekk jiġi emendat.

               (5)

               Sabiex jiġi żgurat li l-miżuri previsti f'dan ir-Regolament ikunu effikaċi, dan ir-Regolament irid jidħol fis-seħħ minnufih,

         ADOTTAT DAN IR-REGOLAMENT:
   Artikolu 1
   Ir-Regolament (KE) Nru 329/2007 huwa emendat kif ġej:

               (1)

               L-Anness IV huwa emendat skont l-Anness I ta' dan ir-Regolament.

               (2)

               L-Anness V huwa emendat skont l-Anness II ta' dan ir-Regolament.

         Artikolu 2
   Dan ir-Regolament jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-8 ta' Ottubru 2014.

            Għall-Kummissjoni,

            F'isem il-President,

            Il-Kap tas-Servizz tal-Politika Barranija Strument

      (1)  ĠU L 88, 29.3.2007, p. 1.

      (2)  ĠU L 111, 23.4.2013, p. 52.

      (3)  Id-Deċiżjoni tal-Kunsill 2014/700/PESK tat-8 ta' Ottubru 2014 li temenda d-Deċiżjoni 2013/183/PESK dwar miżuri restrittivi kontra r-Repubblika Demokratika tal-Poplu tal-Korea (ara l-paġna 34 ta’ dan il-Ġurnal Uffiċjali).

      ANNESS I
      L-Anness IV tar-Regolament (KE) Nru 329/2007 huwa emendat kif ġej:

                  (1)

                  Taħt l-intestatura “B. Persuni ġuridiċi, entitajiet u korpi” tiżdied l-entrata li ġejja:

                              “(20)

                              Ocean Maritime Management Company, Limited (OMM) (magħrufa wkoll bħala OMM). Indirizz: (a) Donghung Dong, Central District, PO Box 120, Pyongyang, DPRK; (b) Dongheung-dong Changgwang Street, Chung-Ku, PO Box 125, Pyongyang, DPRK. Tagħrif ieħor: (a) International Maritime Organization (IMO) Numru: 1790183; (b) Ocean Maritime Management Company, Limited hija l-operatur/maniġer tal-bastiment Chong Chon Gang. Hija kellha rwol prinċipali fl-arranġament tat-tbaħħir ta' armi moħbija u ta' materjal relatat minn Kuba għar-RDPK f'Lulju 2013. Għalhekk, Ocean Maritime Management Company, Limited ikkontribwixxiet għall-attivitajiet ipprojbiti mir-riżoluzzjonijiet, bħall-embargo fuq l-armi impost mir-Riżoluzzjoni 1718 (2006), kif emendat mir-Riżoluzzjoni 1874 (2009), u kkontribwixxiet għall-evażjoni tal-miżuri imposti minn dawn ir-riżoluzzjonijiet. Data tal-inklużjoni: 30.7.2014.”

                  (2)

                  Taħt l-intestatura “A. Persuni fiżiċi” l-entrati li ġejjin huma sostitwiti b'informazzjoni ta' identifikazzjoni aġġornata:

                              (a)

                              L-entrata “Ri Je-son (magħruf ukoll bħala Ri Che-son). Data tat-twelid: 1938. Kariga: Direttur tal-Uffiċċju Ġenerali għall-Enerġija Atomika (General Bureau of Atomic Energy, GBAE), l-aġenzija ewlenija li tmexxi l-programm nukleari tal-Korea ta' Fuq. Informazzjoni oħra: jiffaċilita diversi proġetti nukleari inkluża l-ġestjoni mill-GBAE taċ-Ċentru tar-Riċerka Nukleari ta' Yongbyon u Namchongang Trading Corporation. Data tal-inklużjoni: 16.7(2009).” hija sostitwita b'dan li ġej:
                              “Ri Je-son (magħruf ukoll bħala Ri Che-son). Data tat-twelid: 1938. Kariga: Ministru għall-Industrija tal-Enerġija Atomika minn April 2014. Eks Direttur tal-Uffiċċju Ġenerali għall-Enerġija Atomika (General Bureau of Atomic Energy, GBAE), l-aġenzija ewlenija li tmexxi l-programm nukleari tal-Korea ta' Fuq. Informazzjoni oħra: jiffaċilita diversi proġetti nukleari inkluża l-ġestjoni mill-GBAE taċ-Ċentru tar-Riċerka Nukleari ta' Yongbyon u Namchongang Trading Corporation. Data tal-inklużjoni: 16.7.2009.”

                              (b)

                              L-entrata “Chang Myong-Chin (magħruf ukoll bħala Jang Myong-Jin). Kariga: Amministratur Ġenerali tas-Sohae Satellite Launching Station. Data tat-twelid: (a) 1966, (b) 1965. Data tal-inklużjoni: 22.1(2013).” hija sostitwita b'dan li ġej:
                              “Chang Myong-Chin (magħruf ukoll bħala Jang Myong-Jin). Kariga: Amministratur Ġenerali tal-Istazzjon tal-Illanċjar tas-Satelliti u kap taċ-ċentru ta' illanċjar minn fejn sar l-illanċjar fit-13 ta' April u fit-13 ta' Diċembru 2012. Data tat-twelid: (a) 19.2.1968; (b) 1965; (c) 1966. Informazzjoni oħra: Sess: Raġel. Data tal-inklużjoni: 22.1.2013.”

                              (c)

                              L-entrata “Ra Ky'ong-Su. Kariga: Uffiċjal ta' Tanchon Commercial Bank (TCB). Data tal-inklużjoni: 22.1(2013).” hija sostitwita b'dan li ġej:
                              “Ra Ky'ong-Su (magħruf ukoll bħala Ra Kyung-Su). Kariga: Uffiċjal ta' Tanchon Commercial Bank (TCB). Data tat-twelid: 4.6.1954. Nru tal-Passaport: 645120196. Informazzjoni oħra: Sess: Raġel. Data tal-inklużjoni: 22.1.2013.”

                              (d)

                              L-entrata “Kim Kwang-il. Kariga: Uffiċjal ta' Tanchon Commercial Bank (TCB). Data tal-inklużjoni: 22.1(2013).” hija sostitwita b'dan li ġej:
                              “Kim Kwang-il. Kariga: Uffiċjal ta' Tanchon Commercial Bank (TCB). Data tat-twelid: 1.9.1969. Nru tal-Passaport: PS381420397. Informazzjoni oħra: Sess: Raġel. Data tal-inklużjoni: 22.1.2013.”

                  3.

                  Taħt l-intestatura “B. Persuni ġuridiċi, entitajiet u korpi” l-entrati li ġejjin huma sostitwiti b'informazzjoni ta' identifikazzjoni aġġornata:

                              (a)

                              L-entrata “(1) Korea Mining Development Trading Corporation (magħrufa wkoll bħala (a) CHANGGWANG SINYONG CORPORATION; (b) EXTERNAL TECHNOLOGY GENERAL CORPORATION; (c) DPRKN MINING DEVELOPMENT TRADING COOPERATION; (d) ‘KOMID’). Indirizz: Central District, Pyongyang, DPRK. Informazzjoni oħra: Negozjant tal-armi ewlieni u esportatur prinċipali ta' oġġetti u tagħmir relatat ma' missili ballistiċi u armi konvenzjonali. Data tal-inklużjoni: 24.4(2009).” hija sostitwita b'dan li ġej:

                                          “(1)

                                          Korea Mining Development Trading Corporation (magħrufa wkoll bħala (a) CHANGGWANG SINYONG CORPORATION; (b) EXTERNAL TECHNOLOGY GENERAL CORPORATION; (c) DPRKN MINING DEVELOPMENT TRADING COOPERATION; (d) ‘KOMID’). Indirizz: Central District, Pyongyang, DPRK. Informazzjoni oħra: Negozjant tal-armi primarju u esportatur prinċipali ta' oġġetti u tagħmir relatat ma' missili ballistiċi u armi konvenzjonali. Data tal-inklużjoni: 24.4.2009.”

                              (b)

                              L-entrata “(9) Amroggang Development Banking Corporation (magħrufa wkoll bħala (a) AMROGGANG DEVELOPMENT BANK; (b) AMNOkKANG DEVELOPMENT BANK). Indirizz: Tongan-dong, Pyongyang, DPRK. Data tal-inklużjoni: 2.5(2012).” hija sostitwita b'dan li ġej:

                                          “(9)

                                          Amroggang Development Banking Corporation (magħrufa wkoll bħala (a) AMROGGANG Development Bank; (b) Amnokkang Development Bank). Indirizz: Tongan-dong, Pyongyang, DPRK. Informazzjoni oħra: Amroggang, li kienet stabbilita fl-2006, hija kumpanija relatata mat-Tanchon Commercial Bank amministrata minn uffiċjali ta' Tanchon. Tanchon għandu rwol fil-finanzjament tal-bejgħ minn KOMID ta' missili ballistiċi u kien ukoll involut fi tranżazzjonijiet ta' missili ballistiċi minn KOMID għal Shahid Hemmat Industrial Group (SHIG) tal-Iran. Tanchon Commercial Bank ġie nominat mill-Kumitat f'April 2009 u hu l-entità finanzjarja prinċipali tar-RDPK għall-bejgħ tal-armi konvenzjonali, missili ballistiċi, u oġġetti relatati mal-assemblaġġ u l-manifattura ta' armi bħal dawn. KOMID ġiet inkluża mill-Kumitat f'April 2009 u hija l-kummerċjant primarju fl-armi u l-esportatur prinċipali ta' oġġetti u tagħmir relatati ma' missili ballistiċi u armi konvenzjonali tar-RDPK. Il-Kunsill tas-Sigurtà inkluda lill-SHIG fir-Riżoluzzjoni 1737 (2006) bħala entità involuta fil-programm ta' missili ballistiċi tal-Iran. Data tal-inklużjoni: 2.5.2012.”

                              (c)

                              L-entrata “(10) Green Pine Associated Corporation (magħrufa wkoll bħala (a) CHO'NGSONG UNITED TRADING COMPANY; (b) CHONGSONG YONHAP; (c) CH'O'NGSONG YO'NHAP; (d) CHOSUN CHAWO'N KAEBAL T'UJA HOESA; (e) JINDALLAE; (f) KU'MHAERYONG COMPANY LTD; (g) NATURAL RESOURCES DEVELOPMENT AND INVESTMENT CORPORATION; (h) SAEINGP'IL COMPANY). Indirizz: (a) c/o Reconnaissance General Bureau Headquarters, Hyongjesan-Guyok, Pyongyang, North Korea, (b) Nungrado, Pyongyang, DPRK. Data tal-inklużjoni: 2.5(2012).” hija sostitwita b'dan li ġej:

                                          “(10)

                                          Green Pine Associated Corporation (magħrufa wkoll bħala (a) CHO'NGSONG UNITED TRADING COMPANY; (b) CHONGSONG YONHAP; (c) CH'O'NGSONG YO'NHAP; (d) CHOSUN CHAWO'N KAEBAL T'UJA HOESA; (e) JINDALLAE; (f) KU'MHAERYONG COMPANY LTD; (g) NATURAL RESOURCES DEVELOPMENT AND INVESTMENT CORPORATION; (h) SAEINGP'IL COMPANY). Indirizz: (a) c/o Reconnaissance General Bureau Headquarters, Hyongjesan-Guyok, Pyongyang, North Korea, (b) Nungrado, Pyongyang, DPRK. Informazzjoni oħra: Green Pine Associated Corporation (”Green Pine“) assumiet ħafna mill-attivitajiet tal-Korea Mining Development Trading Corporation (KOMID). KOMID ġiet inkluża mill-Kumitat f'April 2009 u hija l-kummerċjant primarju fl-armi u esportatriċi prinċipali ta' oġġetti u tagħmir relatati ma' missili ballistiċi u armi konvenzjonali tar-RDPK. Green Pine hija responsabbli wkoll għal madwar nofs l-armi u materjal relatat esportat mir-RDPK. Green Pine ġiet identifikata għal sanzjonijiet għall-esportazzjoni tal-armi jew materjal relatat mill-Korea ta' Fuq. Green Pine tispeċjalizza fil-produzzjoni ta' inġenji u armamenti militari marittimi, bħal sottomarini, dgħajjes militari u sistemi ta' missili, u esportat torpedoes u assistenza teknika lil ditti Iranjani relatati mad-difiża. Data tal-inklużjoni: 2.5.2012.”

                              (d)

                              L-entrata “(11) Korea Heungjin Trading Company (magħrufa wkoll bħala (a) HUNJIN TRADING CO.; (b) KOREA HENJIN TRADING CO.; (c) KOREA HENGJIN TRADING COMPANY). Indirizz: Pyongyang, DPRK. Data tal-inklużjoni: 2.5(2012).” hija sostitwita b'dan li ġej:

                                          “(11)

                                          Korea Heungjin Trading Company (magħrufa wkoll bħala (a) HUNJIN TRADING CO.; (b) KOREA HENJIN TRADING CO.; (c) KOREA HENGJIN TRADING COMPANY). Indirizz: Pyongyang, DPRK. Informazzjoni oħra: Il-Korea Heungjin Trading Company tintuża mill-KOMID għal finijiet kummerċjali. Hemm suspett li din kienet involuta fil-forniment ta' oġġetti relatati mal-missili lill-Shahid Hemmat Industrial Group (SHIG) tal-Iran. Heungjin ġiet assoċjata mal-KOMID, u, b'mod aktar speċifiku, l-uffiċju tal-akkwisti tal-KOMID. Heungjin intużat għall-akkwist ta' kontrollatur diġitali avvanzat b'applikazzjonijiet fit-tfassil tal-missili. KOMID ġiet inkluża mill-Kumitat f'April 2009 u hija l-kummerċjant primarju fl-armi u l-esportatur prinċipali ta' oġġetti u tagħmir relatati ma' missili ballistiċi u armi konvenzjonali tar-RDPK. Il-Kunsill tas-Sigurtà inkluda lill-SHIG fir-Riżoluzzjoni 1737 (2006) bħala entità involuta fil-programm ta' missili ballistiċi tal-Iran. Data tal-inklużjoni: 2.5.2012.”

                              (e)

                              L-entrata “(12) Il-Kumitat Korean għat-Teknoloġija Spazjali (magħruf ukoll bħala (a) l-Kumitat għat-Teknoloġija Spazjali tar-RDPK; (b) Id-Dipartiment tat-Teknoloġija Spazjali tar-RDPK; (c) Il-Kumitat għat-Teknoloġija Spazjali; (d) KCST). Indirizz: Pyongyang, DPRK. Data tal-inklużjoni: 22.1(2013).” hija sostitwita b'dan li ġej:

                                          “(12)

                                          Il-Kumitat Korean għat-Teknoloġija Spazjali (magħruf ukoll bħala (a) l-Kumitat għat-Teknoloġija Spazjali tar-RDPK; (b) Id-Dipartiment tat-Teknoloġija Spazjali tar-RDPK; (c) Il-Kumitat għat-Teknoloġija Spazjali; (d) KCST). Indirizz: Pyongyang, DPRK. Informazzjoni oħra: Il-Kumitat Korean għat-Teknoloġija Spazjali (KCST) mexxa l-illanċjar tar-RDPK fit-13 ta' April 2012 u fit-12 ta' Diċembru 2012 permezz taċ-ċentru għall-kontroll satellitari u ż-żona ta' llanċjar ta' Sohae. Data tal-inklużjoni: 22.1.2013.”

                              (f)

                              L-entrata “(13) Bank of East Land (magħruf ukoll bħala (a) Dongbang BANK; (b) TONGBANG U'NHAENG; (c) TONGBANG BANK). Indirizz: P.O. Box 32, BEL Building, Jonseung-Dung, Moranbong District, Pyongyang, DPRK. Data tal-inklużjoni: 22.1(2013).” hija sostitwita b'dan li ġej:

                                          “(13)

                                          Bank of East Land (magħruf ukoll bħala (a) Dongbang BANK; (b) TONGBANG U'NHAENG; (c) TONGBANG BANK). Indirizz: P.O. Box 32, BEL Building, Jonseung-Dung, Moranbong District, Pyongyang, DPRK. Informazzjoni oħra: L-istituzzjoni finanzjarja ta' RDPK Bank of East Land tiffaċilita tranżazzjonijiet relatati mal-armi għal, u appoġġ ieħor lill-manifattur u l-esportatur Green Pine Associated Corporation (Green Pine). Bank of East Land ħadem b'mod attiv ma' Green Pine biex jiġu ttrasferiti fondi b'mod li jiġu evitati s-sanzjonijiet. Fl-2007 u fl-2008 Bank of East Land iffaċilita tranżazzjonijiet li jinvolvu lil Green Pine u istituzzjonijiet finanzjarji Iranjani, li jinkludu Bank Melli u Bank Sepah. Il-Kunsill tas-Sigurtà inkluda lil Bank Sepah fir-Riżoluzzjoni 1747 (2007) minħabba li pprovda appoġġ lill-programm tal-missili ballistiċi tal-Iran. Green Pine kienet inkluża mill-Kumitat f'April 2012. Data tal-inklużjoni: 22.1.2013.”

                              (g)

                              L-entrata “(14) Korea Kumryong Trading Corporation. Data tal-inklużjoni: 22.1(2013).” hija sostitwita b'dan li ġej:

                                          “(14)

                                          Korea Kumryong Trading Corporation. Informazzjoni oħra: Użata prinċipalment bħala psewdonimu minn Korea Mining Development Trading Corporation (KOMID) biex twettaq attivitajiet ta' akkwist. KOMID ġiet inkluża mill-Kumitat f'April 2009 u hija l-kummerċjant primarju fl-armi u l-esportatur prinċipali ta' oġġetti u tagħmir relatati ma' missili ballistiċi u armi konvenzjonali tar-RDPK. Data tal-inklużjoni: 22.1.2013.”

                              (h)

                              L-entrata “(15) Tosong Technology Trading Corporation. Indirizz: Pyongyang, DPRK. Data tal-inklużjoni: 22.1(2013).” hija sostitwita b'dan li ġej:

                                          “(15)

                                          Tosong Technology Trading Corporation. Indirizz: Pyongyang, DPRK. Informazzjoni oħra: Il-Korea Mining Development Corporation (KOMID) hija l-kumpannija azzjonarja ta' Tosong Technology Trading Corporation. KOMID ġiet inkluża mill-Kumitat f'April 2009 u hija l-kummerċjant primarju fl-armi u l-esportatur prinċipali ta' oġġetti u tagħmir relatati ma' missili ballistiċi u armi konvenzjonali tar-RDPK. Data tal-inklużjoni: 22.1.2013.”

                              (i)

                              L-entrata “(16) Korea Ryonha Machinery Joint Venture Corporation (magħrufa wkoll bħala Chosun Yunha Machinery Joint Operation Company; (b) Korea Ryenha Machinery J/V Corporation; (c) Ryonha Machinery Joint Venture Corporation; (d) Ryonha Machinery Corporation; (e) Ryonha Machinery; (f) Ryonha Machine Tool; (g) Ryonha Machine Tool Corporation; (h) Ryonha Machinery Corp; (i) Ryonhwa Machinery Joint Venture Corporation; (j) Ryonhwa Machinery JV; (k) Huichon Ryonha Machinery General Plant; (l) Unsan; (m) Unsan Solid Tools; u (n) Millim Technology Company). Indirizz: (a) Tongan-dong, Central District, Pyongyang, DPRK; (b) Mangungdae-gu, Pyongyang, DPRK; (c) Mangyongdae District, Pyongyang, DPRK. Informazzjoni oħra: Email: (a) ryonha@silibank.com; sjc-117@hotmail.com; u (b) millim@silibank.com. Numri tat-telefown: (a) 850-2-18111; (b) 850-2-18111-8642; u (c) 850-2-18111-381-8642. Nru tal-faks: 850-2-381-4410. Data tal-inklużjoni: 22.01(2013).” hija sostitwita b'dan li ġej:

                                          “(16)

                                          Korea Ryonha Machinery Joint Venture Corporation (magħrufa wkoll bħala Chosun Yunha Machinery Joint Operation Company; (b) Korea Ryenha Machinery J/V Corporation; (c) Ryonha Machinery Joint Venture Corporation; (d) Ryonha Machinery Corporation; (e) Ryonha Machinery; (f) Ryonha Machine Tool; (g) Ryonha Machine Tool Corporation; (h) Ryonha Machinery Corp; (i) Ryonhwa Machinery Joint Venture Corporation; (j) Ryonhwa Machinery JV; (k) Huichon Ryonha Machinery General Plant; (l) Unsan; (m) Unsan Solid Tools; u (n) Millim Technology Company). Indirizz: (a) Tongan-dong, Central District, Pyongyang, DPRK; (b) Mangungdae-gu, Pyongyang, DPRK; (c) Mangyongdae District, Pyongyang, DPRK. Informazzjoni oħra: Email: (a) ryonha@silibank.com; (b) sjc-117@hotmail.com; (c) millim@silibank.com. Numri tat-telefown: (a) 850-2-18111; (b) 850-2-18111-8642; (c) 850-2-18111-381-8642. Nru tal-faks: 850-2-381-4410. Korea Ryonbong General Corporation hija l-kumpanija prinċipali ta' Korea Ryonha Machinery Joint Venture Corporation. Korea Ryonbong General Corporation kienet inkluża mill-Kumitat tas-Sanzjonijiet f'April 2009 u hija konglomerat tad-difiża li jispeċjalizza fl-akkwisti għall-industriji tad-difiża u l-appoġġ għall-bejgħ militari relatat ta' RDPK. Data tal-inklużjoni: 22.01.2013.”

                              (j)

                              L-entrata “(17) Leader (Hong Kong) International (alias Leader International Trading Limited). Indirizz: Room 1610 Nan Fung Tower, 173 Des Voeux Road, Hong Kong. Data tal-inklużjoni: 22.1(2013).” hija sostitwita b'dan li ġej:

                                          “(17)

                                          Leader (Hong Kong) International (magħrufa wkoll bħala (a) Leader International Trading Limited; (b) Leader (Hong Kong) International Trading Limited). Indirizz: LM-873, RM B, 14/F, Wah Hen Commercial Centre, 383 Hennessy Road, Wanchai, Hong Kong, China. Informazzjoni oħra: (a) In-numru għar-reġistrazzjoni tal-kumpanija f'Hong Kong huwa 1177053; (b) Tiffaċilita t-tbaħħir f'isem Korea Mining Development Trading Corporation (KOMID). KOMID ġiet inkluża mill-Kumitat f'April 2009 u hija l-kummerċjant primarju fl-armi u l-esportatur prinċipali ta' oġġetti u tagħmir relatati ma' missili ballistiċi u armi konvenzjonali tar-RDPK. Data tal-inklużjoni: 22.1.2013.”

                              (k)

                              L-entrata “(18) Second Academy of Natural Sciences (magħrufa wkoll bħala (a) 2nd Academy of Natural Sciences; (b) Che 2 Chayon Kwahakwon; (c) Academy of Natural Sciences; (d) Chayon Kwahak-Won; National Defense Academy; (e) Kukpang Kwahak-Won; (f) Second Academy of Natural Sciences Research Institute; (g) Sansri). Indirizz: Pyongyang, DPRK. Data tal-inklużjoni: 7.3(2013).” hija sostitwita b'dan li ġej:

                                          “(18)

                                          Second Academy of Natural Sciences (magħrufa wkoll bħala (a) 2nd Academy of Natural Sciences; (b) Che 2 Chayon Kwahakwon; (c) Academy of Natural Sciences; (d) Chayon Kwahak-Won; (e) National Defense Academy; (f) Kukpang Kwahak-Won; (g) Second Academy of Natural Sciences Research Institute; (h) Sansri). Indirizz: Pyongyang, DPRK. Informazzjoni oħra: Is-Second Academy of Natural Sciences hija organizzazzjoni ta' livell nazzjonali għar-riċerka u l-iżvilupp tas-sistemi ta' armamenti avvanzati tar-RDPK, inklużi missili u probabbilment armamenti nukleari. Is-Second Academy of Natural Sciences tuża numru ta' organizzazzjonijiet subordinati biex tikseb teknoloġija, tagħmir, u informazzjoni minn barra l-pajjiż, inkluża Tangun Trading Corporation, għall-użu fil-programmi ta' missili u probabbilment ta' armamenti nukleari tar-RDPK. Tangun Trading Corporation ġiet inkluża mill-Kumitat f'Lulju 2009 u hija primarjament responsabbli għall-akkwist tal-oġġetti bażiċi u t-teknoloġiji li jappoġġaw il-programmi tar-RDPK għar-riċerka u l-iżvilupp fil-qasam tad-difiża, inklużi, iżda mhux limitati għal, programmi u akkwisti tal-armi ta' qerda massiva u ta' sistemi ta' twassil, inklużi materjali li huma kkontrollati jew ipprojbiti taħt ir-reġimi rilevanti ta' kontroll multilaterali. Data tal-inklużjoni: 7.3.2013.”

                              (l)

                              L-entrata “(19) Korea Complex Equipment Import Corporation. Informazzjoni oħra: Korea Ryonbong General Corporation hija l-kumpannija azzjonarja ta' Korea Complex Equipment Import Corporation. Post: Rakwon-dong, Pothonggang District, Pyongyang, DPRK. Data tal-inklużjoni: 7.3(2013).” hija sostitwita b'dan li ġej:

                                          “(19)

                                          Korea Complex Equipment Import Corporation. Indirizz: Rakwon-dong, Pothonggang District, Pyongyang, DPRK. Informazzjoni oħra: Korea Ryonbong General Corporation hija l-kumpanija prinċipali ta' Korea Complex Equipment Import Corporation u hija konglomerat tad-difiża li jispeċjalizza fl-akkwisti għall-industriji tad-difiża u l-appoġġ għall-bejgħ militari relatat ta' RDPK. Data tal-inklużjoni: 7.3.2013.”

      ANNESS II
      L-Anness V tar-Regolament (KE) Nru 329/2007 huwa emendat kif ġej:
      L-entrata li ġejja taħt l-intestatura “A. Persuni fiżiċi msemmija fl-Artikolu 6(2)(a)” titħassar:

                     Isem (u alternattivi possibbli)

                     Informazzjoni ta' identifikazzjoni

                     Raġunijiet

                     “1.

                     JON Pyong-ho

                     Data tat-twelid: 1926

                     Segretarju tal-Kumitat Ċentrali tal-Partit tal-Ħaddiema tal-Korea, Kap tal-Kumitat Ċentrali tad-Dipartiment tal-Industrija tal-Provvisti Militari li jikkontrolla t-Tieni Kumitat Ekonomiku tal-Kumitat Ċentrali, membru tal-Kummissjoni Nazzjonali tad-Difiża.”


title: Regolament ta’ Implimentazzjoni tal-Kummissjoni (UE) Nru 1006/2013 tat- 18 ta’ Ottubru 2013 dwar l-awtorizzazzjoni tal-L ċistina bħala addittiv fl-għalf għall-ispeċi kollha tal-annimali  Test b’relevanza għaż-ŻEE

text:
               19.10.2013

               MT

               Il-Ġurnal Uffiċjali tal-Unjoni Ewropea

               L 279/59

         REGOLAMENT TA’ IMPLIMENTAZZJONI TAL-KUMMISSJONI (UE) Nru 1006/2013
   tat-18 ta’ Ottubru 2013
   dwar l-awtorizzazzjoni tal-L ċistina bħala addittiv fl-għalf għall-ispeċi kollha tal-annimali
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1831/2003 tal-Parlament Ewropew u l-Kunsill tat-22 ta’ Settembru 2003 fuq l-additivi għall-użu fl-għalf tal-annimali (1), u b’mod partikolari l-Artikolu 9(2) tiegħu,
   Billi:

               (1)

               Ir-Regolament (KE) Nru 1831/2003 jistipula l-awtorizzazzjoni tal-addittivi għall-użu fin-nutrizzjoni tal-annimali u għar-raġunijiet u l-proċeduri għall-għoti ta’ tali awtorizzazzjoni.

               (2)

               F’konformità mal-Artikolu 7 tar-Regolament (KE) Nru 1831/2003, ġiet ippreżentata applikazzjoni għall-awtorizzazzjoni tal-L-ċistina bħala addittiv tal-ikel fil-grupp funzjonali “aċidi amminiċi, l-imluħ u l-analogi tagħhom” Din l-applikazzjoni kienet akkumpanjata mid-dettalji u d-dokumenti meħtieġa skont l-Artikolu 7(3) tar-Regolament (KE) Nru 1831/2003.

               (3)

               L-applikazzjoni tikkonċerna l-awtorizzazzjoni tal-L-ċistina bħala addittiv fl-għalf għall-ispeċijiet kollha tal-annimali, biex jiġi kklassifikat fil-kategorija tal-addittivi “addittivi nutrittivi”.

               (4)

               Fl-opinjoni tagħha tat-13 ta’ Marzu 2013 (2), l-Awtorità Ewropea dwar is-Sigurtà fl-Ikel (“l-Awtorità”) kkonkludiet li skont il-kundizzjonijiet ta’ użu proposti, l-L-ċistina ma għandux effett ħażin fuq is-saħħa tal-annimali, is-saħħa tal-bniedem jew l-ambjent u li l-użu tiegħu jista’ jitqies bħala effikaċi biex jikkontribwixxi għar-rekwiżiti għall-amminoaċidi li jkun fihom il-kubrit fl-ispeċijiet kollha tal-annimali. L-Awtorità tqis li ma hemmx bżonn ta’ rekwiżiti speċifiċi għal monitoraġġ wara l-kummerċjalizzazzjoni. Hija vverifikat ukoll ir-rapport dwar il-metodu tal-analiżi tal-addittivi tal-għalf fl-għalf li ġie ppreżentat mil-Laboratorju ta’ Referenza mwaqqaf bir-Regolament (KE) Nru 1831/2003.

               (5)

               L-evalwazzjoni ta’ dik il-preparazzjoni turi li l-kundizzjonijiet għall-awtorizzazzjoni, stipulati fl-Artikolu 5 tar-Regolament (KE) Nru 1831/2003, huma sodisfatti. Għaldaqstant, l-użu ta’ din is-sustanza għandu jiġi awtorizzat kif speċifikat fl-Anness ta’ dan ir-Regolament.

               (6)

               Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,

         ADOTTAT DAN IR-REGOLAMENT:
   Artikolu 1
   Is-sustanza speċifikata fl-Anness, li tifforma parti mill-kategorija ta’ addittivi ‘addittivi nutrittivi’ u mill-grupp funzjonali “aċidi amminiċi, l-imluħ u l-analogi tagħhom”, hija awtorizzata bħala addittiv fin-nutriment tal-annimali suġġetta għall-kundizzjonijiet stipulati f’dak l-Anness.
   Artikolu 2
   Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-18 ta’ Ottubru 2013.

            Għall-Kummissjoni

            Il-President

         José Manuel BARROSO

      (1)  ĠU L 268, 18.10.2003, p. 29.

      (2)  The EFSA Journal 2013; 11(4):3173.

      ANNESS

                  In-numru tal-identifikazzjoni tal-addittiv

                  Isem id-detentur tal-awtorizzazzjoni

                  Addittiv

                  Kompożizzjoni, formola kimika, deskrizzjoni, metodu analitiku

                  Speċi jew kategorija tal-annimal

                  Età massima

                  Kontenut minimu

                  Kontenut massimu

                  Dispożizzjonijiet oħra

                  Tmiem il-perjodu tal-awtorizzazzjoni

                  mg/kg tal-għalf komplet b’kontenut ta’ ilma ta’ 12 %

                     Kategorija tal-addittivi nutrittivi. Grupp funzjonali: aċidi amminiċi, l-imluħ u l-analogi tagħhom

                  3c391

                  —

                  L-ċistina

                                 Kompożizzjoni tal-addittiv

                              Trab kristallin prodott permezz ta’ idrolisi tal-keratina naturali mir-rix tat-tjur b’kontenut minimu tal-L-ċistina ta’ 98,5 %

                                 Karatterizzazzjoni tas-sustanza attiva

                              Isem tal-IUPAC: (2R)-2-ammino-3-[(2R)-2-ammino-3-idrossi-3-oksopropil] aċidu disulfanil-propanojku
                              Numru CAS: 56-89-3
                              Formula kimika: C6H12N2O4S2

                                 Metodi analitiċi
                                  (1)

                              Għad-determinazzjoni tal-L-ċistina fl-addittiv tal-għalf:
                              Titrimetry, European Pharmacopoeia (Ph. Eur. 6.0, metodu 01/2008-0998).
                              Għad-determinazzjoni taċ-ċistina fil-pretaħlitiet, f’għalf kompost u f’materjali tal-għalf:
                              Metodu ta’ kromatografija ta’ skambju joniku b’derivatizzazzjoni post-kolonna u detezzjoni fotometrika: Ir-Regolament tal-Kummissjoni (KE) Nru 152/2009 (2) (Anness III, F).

                  L-ispeċijiet kollha tal-annimali

                  —

                  —

                  —

                              1.

                              Għas-sigurtà tal-utent: Għandhom jintlibsu protezzjoni għan-nifs, nuċċalijiet tas-sikurezza u ngwanti waqt l-użu.

                              2.

                              Indika fl-istruzzjonijiet għall-użu tal-addittiv u l-pretaħlitiet:

                                          —

                                          L-istabbiltà tal-ipproċessar u l-kundizzjonjiet tal-ħażna.

                                          —

                                          Supplimentazzjoni bl-L-ċistina għandha tiddependi fuq ir-rekwiżiti tal-annimali mmirati għal aċidi amminiċi li jkun fihom il-kubrit u l-livell ta’ aċidi amminiċi oħra li jkun fihom il-kubrit fir-razzjon.

                  It-8 ta’ Novembru 2023

         (1)  Id-dettalji dwar il-metodi analitiċi huma disponibbli fl-indirizz tal-Laboratorju ta’ Referenza li ġej:http://irmm.jrc.ec.europa.eu/EURLs/EURL_feed_additives/authorisation/evaluation_reports/Pages/index.aspx.

         (2)  ĠU L 54, 26.2.2009, p. 1.


title: Regolament ta’ Implimentazzjoni tal-Kummissjoni (UE) Nru 910/2013 tas- 16 ta’ Settembru 2013 li jdaħħal denominazzjoni fir-reġistru tad-denominazzjoni protetta tal-oriġini u tal-indikazzjonijiet ġeografiċi protetti [Trote del Trentino (IĠP)]

text:
               24.9.2013

               MT

               Il-Ġurnal Uffiċjali tal-Unjoni Ewropea

               L 252/1

         REGOLAMENT TA’ IMPLIMENTAZZJONI TAL-KUMMISSJONI (UE) Nru 910/2013
   tas-16 ta’ Settembru 2013
   li jdaħħal denominazzjoni fir-reġistru tad-denominazzjoni protetta tal-oriġini u tal-indikazzjonijiet ġeografiċi protetti [Trote del Trentino (IĠP)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u partikolarment l-Artikolu 52(2) tiegħu,
   Billi:

               (1)

               Ir-Regolament (UE) Nru 1151/2012 ħassar u ssostitwixxa r-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (2).

               (2)

               B'konformità mal-Artikolu 6(2) tar-Regolament (KE) Nru 510/2006, l-applikazzjoni mill-Italja biex id-denominazzjoni “Trote del Trentino” tiddaħħal fir-reġistru, ġiet ippubblikata f’Il-Ġurnal Uffiċjali tal-Unjoni Ewropea
                   (3).

               (3)

               Ladarba l-Kummissjoni ma rċeviet l-ebda stqarrija ta’ oġġezzjoni skont l-Artikolu 7 tar-Regolament (KE) Nru 510/2006, id-denominazzjoni "Trote del Trentino" għandha tiġi rreġistrata,

         ADOTTAT DAN IR-REGOLAMENT:
   Artikolu 1
   Id-denominazzjoni msemmija fl-Anness ta’ dan ir-Regolament hija b’dan irreġistrata.
   Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-16 ta’ Settembru 2013.

            Għall-Kummissjoni, F'isem il-President,
         Dacian CIOLOȘ

            Membru tal-Kummissjoni

      (1)  ĠU L 343, 14.12.2012, p. 1.

      (2)  ĠU L 93, 31.3.2006, p. 12.

      (3)  ĠU C 294, 29.9.2012, p. 19.

      ANNESS
      Prodotti agrikoli maħsuba għall-konsum uman elenkati fl-Anness I tat-Trattat:

         Klassi 1.7.   Ħut frisk, molluski u krustaċji u l-prodotti dderivati minnhom

      L-ITALJA
      Trote del Trentino (IĠP)